Koadalan - Wikimammenn\ndastumet gant Fañch an Uhel\nRevue Celtique I - 1870\nUr wez a oa daou denig hag a defoa ur mab digwet gant he bemzek pe c’houezek vloaz. Ha ’vel ma oant paour hag ho defoa poan braz o vewa, un dez a larjont d’éhan : — Rèd a vo did, ma faotr, mont un tu bennag da c’honid da voued. — Ma ! a lâras ar paotr, mont a rin.\nEwenn Koadalan a oa he hano, ével hé dad.\nHe dad a ro d’éhan tric’houec’h diner, he vamm, un anter-dousenn grampoez, hag ec’h a-kuit ar paotr.\nPa oa o vont gant ann hent, a tigwezas gant-han un aotro gwisket kaer, pini a laras d′ehan :\n— Pelec’h ec’h ez ével-se, ma faotr ?\n— Da vale-bro ; da glask da c’honid ma boued.\n— Mar kares dont ganen ?\n— Ia a-walc’h, na ran ket a forz gant piou.\n— Goud a rez lenn ?\n— Un tammig, met nann kalz.\n— Neuzé na out ket ann hini a glaskan, mar ouzoud lenn.\nHag ec’h eaz ann aotro a-rok.\n— Sell ! a laras neuzé Koadalan d’ehan he-unan, na tléjenn ket bea lâret a ouzoun lenn ; me a vije bet mad gant [ann] aotro-se. Rèd eo d’in trei ma chupenn war ann tu-gill ha mont d’hen diarbenn ; na anaveo ket an-hon.\nOber a ra ével-se, lakad he chupenn war ann tu-gill, redek dré ar parko hag em gavoud aré diarok ann aotro war ann hent.\n— Hola ! a-vad, a laras neuze, mad eo ann dro ! Em vezwi a reaz, hag a chommas kousket war ann daol. Pa dihunas, en-bezr : — Poent braz eo d′in, éméhan, ober ma labour !\nHa setu-han da ober tan, un tan-ifern, indan ar pot-houarn-braz. Hag a klewé ebars un drouz vraz ével huanado ha klemmo ineo en poan. Met na rez ket a galz van, hag ec′h eaz neuzé d′ar marchosi. — Rei a ra melchon ha kerc′h d′ann eubeul iaouank, ha goudé a lem he chupenn, a krog er vaz gargal, hag a em laka da dorna Théréza euz he wella. (Théréza a oa hano ar gazek treut.)\n— Paoues, den-fall ! bez truez ouzin ! a lâr ar gazek.\n— Petra, c′hui a gomz iwé ?\n— Ia, rag me na on ket bet a bep-amzer ur gazek evel ma ′z on breman, siouas !\n— En ti biou ec′h on aman iwé éta, ma komz al loened ével ann dut ?\n— En ti brasa majisian a zo war ann douar, ha mar na gares diwall, a-benn un dez hag ur bloaz a c′hoarvezo ganid evel ganen, ha martéze gwasoc′h c′hoaz.\n— Ha na ve ket gallet kavoud ann tu da em denna a-c′han ?\n— Diez a vé ; ha koulzgoudé ma karfes ober holl evel ma lârin d′id, ec′h halfemp martézé em denna c′hoaz euz a grabano ann Diaoul-sé.\n— Lâret d′in buhan, rag me a zo prest da ober holl ewit mont a-c′hann.\n— Ké prim d′ann diou gambr a zo difennet ouzid ho digori, hag a kavi eno tri levr ruz, daou en unan, unan en ében. Digass ganid ann tri levr-se, hag evel ma ouzoud lenn, a vi gant-he brasa majisian a zo war ar bed, ha mestr ar c′hastell-man a gollo gant-hé he holl c′halloud.\nMont a ra Koadalan d′ann diou gambr difennet, hag a tigass gant-han ann tri levr ruz.\n— Mad ! émé Dereza ; lenn breman al levrio.\nLenn a ra, ha dre ma lenné, a wélé treo spontuz, heuzuz ; met deski a re iwe a bep-seurt treo, ha dreist-holl ann tu da em drei er stumm hag en doaré ma karjé.\n— Breman, émé Déréza, a zo un aigl azé war ann tour brasa, hag hennès, pa hon gwelo o partia, a em lako da ober kement a drouz gant he diou-eskel, ha da grial ken krenv, ma klewo ar majisian, na euz forz pelec′h a vo, hag a teuio d′ar gèr kerkent. Rèd a vo did erreï d′ehan he diou-eskel hag he benn etre he diouskar. Kousket eo breman.\nMont a ra Koadalan da glask kerdenn da erreï he diou-eskel hag he benn d′ann aigl, hag a teu are da gavoud Thérésa.\n— Breman a vo rèd d′id lakad ann tan en ur bern-koad a seiz-ugent kordenn a zo azé bars ar porz.\nLakad a ra ann tan er c′hoad, ha setu un tan-ifern !\n— Breman a zo azé ur c′hloc′h, hag a zôn anehan he unan, pa c′hoarve un dra-bennag a newez er c′hastell, hag a vo rèd d′id hen dideoda hag hen stoufa neuze gant stoup.\nDideoda a ra Koadalan ar c′hloc′h, hag hen stoufa gant stoup.\n— Breman, ewit dont da vea ur Prinz kaer, kerz da walc′hi da benn en ur feunteun a zo azé en traon ar porz.\nGwalc′hi a ra he benn er feunteun, ha kerkent he vleo a deu da vea alaouret holl.\n— Breman stag d′in plouz ha stoup indan ma zreid, ′wit na rin ket a drouz war bave ar porz, o vont-kuit.\nOber a ra se aré.\n— Tap breman ann éponj, ann torch-plouz hag ar skrivell, — ha dreist-holl na ankouaz ket ann tri levr ruz. — Gret eo.\nPign war ma c′hein breman hag eomp-kuit buhan.\nAnn aigl na hell ket kriall, ar c′hloc′h na zôn ket iwé, ha setu-int o vont d′ann daou-lamp ruz !\nPa oant êt ur pennad, a lâr Theresa da Koadalan.\n— Sell war da lerc′h ; na weles netra o tont ?\n— Eo ; ur bagad chass ; hag a réd, hag a réd !\n— Tol buhan ann torch-plouz war da lerc′h.\nTeurrel a ra ann torch-plouz, hag ar chass a lamp warnehan hag a réd d′hen kass d′ar gèr.\n— Sell war-da-lerc′h, — a lâr aré Thérésa ur pennadig goudé, na weles netra ?\n— Nann sur, met ur goummoulenn a deu war-n-omp, hag a zo ker du, ma téféla ann dé gant-hi.\n— Ar majisian a zo en kreiz ar goummoulenn-se ! tol buhan ar skrivel.\nTeurrel a ra ar skrivel, hag ar majisian a ziskenn euz ar goummoulenn, he zap hag ec′h a d′he c′hass d′ar gèr.\n— Sell c′hoaz war da lerc′h, a lâr are Thérésa, ur pennadig goudé, na weles netra ?\n— Eo ! ur bagad brini, hag a deu war-n-omp a denn-askel !\n— Tol buhan ann éponj !\nTeurrel a ra ann éponj, hag ec′h a ar brini d′hen kass d′ar c′hastell.\nSkuiza a ré Thérésa baour ; met leun a oa a galon.\n— N′hon euz ken nemet c′houezek lew da ober, emehi, ewit tapout ar ster, ha mar gallomp hi zrémenn, ez omp zalwet, rag n′hen défo galloud a-bed neuzé ar majisian war-n-omp ; met sell bepred war da lerc′h ; na weles nétra ?\n— Eo, ma Doué ! ur c′hi-barbet du war hon zeulio !\nPa oa Thérésa o lampad bars ar ster, a oa iwe ar c′hi-barbet du o kregi en hé lost, ken a chommas gant-han leiz he c′heno a reun. Met un tammig re-divezad a oa !\n— Un tol mad eo d′id, eméhan, o skrigna he dent, bea êt diwar ma douar !\n— Ia, met breman me a ra goap anout, ha da dri levr ruz a zo ganen !\n— Ia, siouas ! met ar re-se a deuio c′hoaz d′ar gèr.\n— Gwelet a vo !\nHag ar majisian d′ar gèr neuzé, fuloret braz hag oc′h ober tan ha kurun !\nAnn daou-man a dalc′h da vont bépred, met war ho fouez breman, hag hep néc′hamant a-bed. Pa oent digwêt en ur c′hoad, e-kichenn ur roc′hell vraz-vraz, Thereza a gomzas évelhenn :\n— Bréman a vo rèd d′id ma lac′ha.\n— Jezuz ! petra a laret ? bikenn n′am bô a galon da ober-se.\n— Rèd a vô hen ober, pa laran d′id, pé na dalveo netra holl kement hon euz gret bété vréman. Diwad an-hon dré ma gouk, digor neuzé ma c′hôf, hag a weli petra a c′hoarveo.\nLac′ha a ra Koadalan Thereza, digerri a ra d′ehi he c′hôf, ha kerkent a well tont e-meaz hag o sével en hé gichenn ur brinses ar gaera.\n— Mé, éméhi, a zo merc′h d′ar roue Naplez ; met mé n′oun ket ewit-oud ; kaeroc′h ewit-on a tlé bea da bried, merc′h ar roue Spagn. Met na euz forz pegoulz as po ezomm a zikour, deuss aman étal ar roc′hell-man, lâr ter gwez : Théréza ! Théréza ! Théréza ! hag a teuin kerkent.\nKimiadi a reont neuzé ann eill euz égilé, en ur oela. Met lezomp breman ar brinses, ha heuillomp Koadalan.\n— Ar pez am euz da ober, a laras neuzé d′ehan he-unan, eo mont étrézeg ar Spagn, pa eo gwir eman eno danvez ma fried. Met dré bélec′h ? pa na ouzon hent a-bed.\nHen em wiska a ra evel ur prinz (gant hé dri levr ruz, a oa chommet gant-han, a ré ével ma karé) hag a tigwez hep-dalé er Spagn. Mont a ra raktal d′ar palès, hag a c′houlenn komz gant ar roue. Ar roue hen digommer mad, dré ma sonjé gant-han a oa mab ar roue Franz, he niz, a behini hen defoa kommerret ar strumm hag ann neuz.\nDaou pe dri dé goudé ma oa digwêt, pa oa un dez o valé dre ar jardinn gant ar Roue, a c′houlennas diout-han :\n— Petra, ma eontr, me a sonjé d′in penoz ho poa ur verc′h iwé ?\n— Nann a vad, ma niz, n′am euz merc′h a-bed.\nBea hen defoa unan, met na c′houlenné ket a vijé gouvéet, hag hen defoa hi dastummet en un tour, gant ur plac′h ar gambr. Ur wez bemdez ec′h ee da welet he verc′h, met na ee den a-bed nemet-han.\nAnn dewarlec′h pa oa Koadalan o valé aré bars ar jardinn gant he éontr, a oe souezet o welt ur voul-aour o ruillal war ann ale hag o tont da stoka euz beg he votez.\n— Petra eo ar voul-aour-man, éméhan ?\n— Netra, emé ar roue.\n— Boul aour he verc′h a oa, péhini a oa o c′hoari war lein ann tour gant he flac′h ar gambr, hag a defoa tolet he boul d′ann traon, pa defoa gwelet ur prinz kaer o vale er jardinn gant he zad. Koadalan hen defoa gwelet anehi iwé. — N′euz forz, éméhan, abred pe diwezad me a gavo ann tu da gomz gant-hi.\nSével a ra ann noz-se da anter-noz, ha gant he levrio a kav ann tu da vont béteg he dor, hep bea gwelet na klevet gant nikun. Skei a ra war ann or : tok ! tok ! tok !\n— Aman na ve digoret da den ; piou oc′h-c′hui ?\n— Mab ar roue Franz.\n— Mab ar roue Franz, ma c′henderv ! neuzé a vo digoret d′ac′h.\nHag a tigoras dehan, hag a em bokjont evel kenderv ha keniterv, hag a chommas gant-hi en he c′hambr bete ma tarzas ann dé. Hag a boe, a teue bebnoz, bebnoz, ha den na wié netra. Setu ma em gav dougéres ar brinses. Ar roue ac′h ée bemdez iwé d′hi gwelet hag evel ma kavé a wellaë, a lâras dehi un dé :\n— Vad a ra ho poued d′ac′h, ma merc′h.\n— Ia sur, ma zad ; ha neuzé n′am euz morc′hed gant netra.\nDont a ra ann amzer iwé ma renk gwillioudi, hag a c′han ur mab bihan ar c′haera. Met setu pa deu a roue, evel bemdez, ha pa wel ur bugel bihan en ur c′hawel, hag he verc′h klanv en hé gwélé, ez eo terrupl fuloret, hag ec′h a-kuit, o toui-Doué. Na lâr netra wit-sé d′he niz. Met vel ma oa deut da vea trist ha morc′heduz, heman a lâras d′ehan un dé :\n— Perag ma eontr, ma ′z oc′h evel-se trist ha morc′heduz ur pennad ′zo ?\n— Allas ! ur verc′h am euz, hag am boa hi c′huzet euz ann holl ; den na wélé anehi, német-hon hag he flac′h ar gambr, ha koulzgoudé a deûz ganet ur mab !\n— Ia, ma eontr, ha me eo tad ar bugel, hag a c′houlennan diganac′h he vamm da bried.\n— Ma ! pa eo gret ann tol, gwella am euz da ober, eo hi rei d′id, ha gwelloc′h eo ganen a ve te ewit un-all.\nMa oe gret ann eured raktal. Met ar roue koz na rez ken joa a-bed, goude se. Prestig goudé a teuas da werwel, hag a oe laket Koadalan da roue en he lec′h. Met hema na blije ket kaer ar vuhe-se d′éhan, hag a-benn ur bloaz a c′hoantaas distrei d′he vro. Evel ma oa he levrio gant-han bepred, a c′houlenn ur c′haronz kaer, péhini a diskenn kerkent euz ann er. Mont a reont ho zri ebars, he vroeg, he vugel hag hen, hag ar c′haronz a sav are en èr, uhel, evel un aigl. Ma tigwez d′éhan trémen abiou da gastell ar majisian braz Foukes. Heman a oa o chomm en ur c′hastell-aour dalc′het gant péder chadenn aour ha péder chadenn arc′hant étré ann env hag ann douar. Foukes a oa en he brennestr, ha pa wel Koadalan o trémen en he garonz, a ped anéhan da diskenn un tammig. Foukes hen defoa esaët iwé kaout merc′h ar roue Spagn, met n′hen defoa ket gallet, ha pa hi gwelas o trémen, hen defoa hi anavéet raktal. Koadalan, pehini n′hen defoa disfianz a netra, a diskennas gant plijadur en kastell Foukes, hag heman hen degommerras mad. Goudé koan, a oe laket da gousket gant he bried en ur gambr kaer, hag ar bugel a oe roët da ur vagéres. Met allas ! a-rok mont en he wélé ec′h ankouaas lakâd he levrio indan he bluek, ha pa dihunas, ann dewarlec′h ar beure, a oant laeret gant Foukes ! setu-han glac′haret, ar paour kez. Foukes hen tolaz en ur punz dôn-dôn (ouspen ul lew a donder hen defoa), hag a koueas dre eno en kreiz ur c′hoad braz.\n— Arsa ma Doue, a lâras neuzé, pelec′h on-mé aman ? Ha petra a rin-mé breman, pa eo kollet ganen ma levrio ? Hag ar pez a zo gwasa, ma groeg ha ma bugel a zo chommet iwé gant Foukes, ann trubard milliget ! kollet sur ′on ar wez-man. Mar am bijè gallet c′hoaz kavoud ar c′hoad lec′h ma kimiadis euz Thérésa ! Met pelec′h eman ar c′hoad-sé ?\nBâlé a ra dre ar c′hoad, ha na wel na den na loen. Digwezoud a ra ann noz, hag a kousk, harp he benn ouz ur roc′hell-vraz goloët a spoen. Pa deu ann dez, a sell en-dro d′éhan, hag a anvez ar rochell e-kichenn pehini a kimiadas Théreza digant-han.\n— Hola ! a lâras neuzé, n′eo ket kollet holl c′hoaz !\nHag a c′halvas ter gwez : Théréza ! Théréza ! Théréza ! Ha kerkent a em gavas Théréza.\n— Ezomm a t′euz an-hon, emehi, Koadalan ?\n— Ia sur, prinses, rag néc′hamant a-walc′h am euz aman !\n— Goûd a rann holl : kollet a t′euz da levrio, ha da vroeg, ha da vugel ! Met mar kares ober penn-da-benn evel ma lârin d′id, me a raio d′id ho c′haout c′hoaz.\nHen kass a ra da gichenn kastell Foukes, hag a lâr d′ehan neuzé :\n— Kousket int holl bréman bars ar c′hastell. Kè goustadig, goustadig da gambr Foukes, hag a weli anehan kousket war he wélé, hag war un daol vihan, étal he wele, ann tri levr-ruz. Tap an-he, ha deus-kuit gant-hé, hag e-keit-sé, me a gavo d′id da vroeg ha da vugel.\nMont a ra Koadalan bete kambr Foukes, pehini a diroc′hé, astennet war he wélé ; tapout a ra ann tri levr-ruz, hag a teu-kuit gant-he neuzé, buhan-buhan. Thérésa a oa euz hen gortoz, ha gant-hi he vroeg hag he vugel. Ma pokas d′hè, hag a oelé gant ar joa.\n— A-rok mont-kuit, a lâras neuzé Thereza : Pétra a vo gret da Foukes ?\n— Ma fé ! p′am euz brema ma levrio, ma groeg ha ma bugel, na ioullan drouk-abet d′éhan kén.\n— Ma ! eomp-kuit neuzé, buhan.\nPa oent digwêt en kreiz ar c′hoad, a lâras c′hoaz Théréza d′éhan :\n— Breman a kimiadan ouzid ewit bikenn, rag na em welfomp ken.\nHag a savas neuzé en er, ha prestig a kollas ar gwel anehi.\nKoadalan, he vroeg hag he vugel a bignas neuzé en ho c′haronz, pehini a deuas kerkent ha ma oe goulennet, hag a em gavjont hep-dâle en bro Koadalan, en Plouaret. Ma oe souezet braz ann holl o welet ur prinz hag ur brinses ker kaer, rag nikun n′ho anavéé, zoken tad Koadalan hag he vamm, péré a oa deut da vea koz, ha paour bepred. Ma savjont ur c′hastell kaer ar c′haera. Met ann daou goz a chommas en ho zi bihan-plouz, welloc′h a em gavent eno, hag ho mab n′ho lezé en ezomm a bed, hag a roë d′hè arc′hant, kement ha ma karent.\nUn dez a Laras Koadalan d′he dad :\n— Warc′hoaz, ma zad, a zo ur foar gaer en Lanhuon, hag a vo rèd d′ac′h mont d′ehi.\n— Da bétra mont d′ar foar, pa n′am euz na marc′h, na buc′h, na porc′hell ?\n— N′ho pêt morc′hed, warc′hoaz ar beure a kavfet un ijenn kaer en ho kraou. It gant-han d′ar foar ha goulennet out-han ar pez a garfet, hag a ve mill-skoed, hag a vo roët d′ac′h ; met na lest ket ann nask da vont gant ann ijenn ; bêt sonj mad a-zé, pé n′am gwelfet ken.\n— Ma ! émé ar paotr koz.\nAnn déwarlerc′h ar beuré ec′h a da welet d′he graou, hag ez eo souezet braz o welet eno un ijenn ar c′heara, ével n′hen defoa gwelet biskoaz, Lakâd a ra un nask d′ehan war he c′houk, hag ec′h a gant-han da Lanhuon. Ann holl a lâré, penn-da-benn war ann hent : — Kaera da ijenn ! da biou eo ? — hag a oa stad er paotr-koz.\nKerkent ha ma ′c′h arruas er foar-lec′h, a teuas ann holl en dro d′éhan.\n— Pégement ann ijenn ? — a lâré kigerrienn Lanhuon ha Landreger.\n— Mill-skoed ! — a lâré Koadalan goz. — Hag ec′h ent-kuit.\nPaotred Montroulez, ha Léon, memeuz tra. Na oa den ′wit sevel ann ijenn.\nMa tigwezas en-bezr tri varc′hadour braz, leun ho godello a arc′hant, ha na anavéé den an-he (Tri diaoul a oant).\n— Pégement ann ijenn ?\n— Mill-skoed !\n— N′eo ket ewit netra, tad-koz ; met na euz forz, ul loen-kaer eo, plijout a ra d′imp, ha gret ê ar marc′had ; ha setu aman arc′hant raktal.\nAr paotr-koz a laka ann arc′hant en he c′hodell hag a ro ann ijenn d′ann tri varc′hadour, met a vir ann nask.\n— Roët iwé ann nask, tad koz.\n— N′am euz goerzet nemet ann ijenn, ha na roïn ket ann nask.\n— Ann nask ac′h a atao da-heul ar vuc′h hag ann ijenn.\n— N′am euz ket goerzet ann nask, ha na roïn ket anehan.\n— Rèd eo d′imp kaout un nask ; roët anehan, hag ho pô mill-skoed all.\n— Na roïn ket, ha pa ve ewit dek-mill.\nHag a laka ar paotr koz ann nask en he c′hodell, hag ec′h a-kuit.\nAnn tri marc′hadour a bign neuzé war gein ho ijenn. Heman a em laka kerkent da vléjal, da redek ha da bennfolli, hag ho stlej ho zri d′ann douar. — Ha kerkent a tro ann ijenn en ki, ha da redek trezeg ar gèr. — Hag ann tri varc′hadour war he lerc′h, troït en tri bleiz ! — Ar c′hi a arru da genta e-toull-dor ti Koadalan, hag a lamp ebars. Ha kerkent setu-han en den, rag Koadalan he-unan a oa. — Ann tri bleiz, deut da vea are tri varc′hadour, a chomm e-kichenn ann or :\n— Re-diwezad un tammig paotred ! a lâr d′he Koadalan, euz he di.\n— Poent a oa d′id ! met na euz forz, kregi a reomp c′hoaz en da golier un de !\nHag hi kuit, ho zri, ha drouk en-he !\nPa digwezas Koadalan goz e ger :\n— Ac′hanta ! ma zad, gret oc′h euz foar vad ?\n— Ia vad ! Mill-skoed ! hag ann nask a zo deut ganen ; sell.\nUr pennadig goudé a lâras are Koadalan d′he dad :\n— Warc′hoaz, ma zad, eman foar-ann-nec′h, en Montroulez, ur foar gaer, hag a vo rèd d′ac′h mont.\n— Gant petra ?\n— Gant ur marc′h a gavfet er marchosi warc′hoaz ar beuré, kaera marc′h oc′h euz gwelet biskoaz. Daou-vill skoed a c′houlennfet out-han, hag ho pô an-he are, met na roet ket ar c′habestr ; tolet-pled mad da se.\nAnn dewarlerc′h ar beuré a kav Koadalan goz ur marc′h ar c′haera en he varchosi, vel m′hen defoa lâret d′ehan he vab, hag ec′h a gant-han da Vontroulez. Ann holl a oa souezet o welet vel ma oa kaer ar marc′h-se. — Pégement ? pégement ? a c′houlenne ar varc′hadourienn. Met pa glewent : daou-vill skoed ! a souzent holl adré.\nEn-bezr a tigwez aré tri varc′hadour Lanhuon.\n— Pégement ar marc′h, tad koz ?\n— Daou-vill skoed !\n— Skoët aze, d′imp eo. — hag a em skojont en ho daoudorn. — Eomp en un hostaleri da gonta ann arc′hant, ha da eva ur bannac′h.\nMont a reont en hostaleri nesa ; ar paotr koz a ev muioc′h wit neubeutoc′h, ha setu-han mezw, ha na sonj ket goulenn ar c′habestr. Mont a ra ar marc′h gant ann tri marc′hadour, hag he gabestr gant-han en he benn. Pignad a reont ho zri war gein ar marc′h ; ma oa souezet ann holl euz ho gwelet. — A be-lec′h è ann tri diot-man ? a lârent. — Mont a rent war gè Leon, hag ar ganfarded a griè war-n-he, ha zokenn a stlapé mein gant-hè.\n— Petra, tri genaouek, a lâras un den koz, sotoc′h oc′h ewit ho loen ! Diskennit daou bépred ; n′oc′h euz ket a vez ?\nDiskenn a reont o zri. Ar marc′h a lamp kerkent bars ann dour, ha setu-han troët en zilienn. — Ann tri varc′hadour a lamp war he lerc′h hag a deu da vea tri fesk braz, ewit tapout ar zilienn. — Met homan a deu neuze da vea ur goulm, hag a nij uhel, dreist tier kèr.\nAnn tri fesk braz ac′h a neuzè en ter sparfell, hag a nij war he lerc′h.\nAr goulm, skuiz o nijal, ha prèst da vea tapet, pa oa o tremen a-uz d′un noblanz, a wel ur vates o karga dour en ur varac′h e-kichenn ur feunteun. Em lezel a ra da goueza er varac′h, ha kerkent ez eo troët en goalenn-aour. Ar vatez a denn ar walenn-aour euz ar varac′h, hag he laka war he biz, hag a dired d′ann noblanz. Ann ter sparfell a zo troët kerkent en tri zôner péré a ha da zon gant pep a violonz dirag ann noblanz. Aotronez hag itronezed a deu d′ho selaou er prennestro, hag a dol arc′hant d′he.\n— Trugare ! a lâr ar re-man, na c′houlennomp ket a arc′hant.\n— Petra a c′houlennet eta !\n— Ur walenn-aour a zo bet kavet gant ar vatez, o vont da gerc′had dour d′ar feunteun.\n— Bea ho pô anehi.\nKlasket eo ar vatez. Homan a oa êt d′he c′hambr, da zellet euz he gwalenn-aour. A greiz-holl a oe fromet o welet ur prinz kaer en he c′hichenn, hag ar walenn êt diwar he biz.\n— Na spontet ket, a lâras d′ehi ar prinz; me eo ar walenn-aour ho poa war ho piz. Ann aotro a zo o tont da c′houlenn diganac′h ar walenn-aour (rag bremaïg a zistroin are en gwalenn-aour war ho piz). Met n′he roët ket d′ehan, ken hen defo gret ar pez ec′h han da lâret d′ac′h : Lâret d′ehan ober lakâd ann tan en ur bern-koad a zo er porz; pa vo krog mad ann tan, a tolfet ar walenn en he greiz, hag a lârfet d′ar zonerrienn mont d′he c′hlask ébars.\nP′hen defoe lâret kement-se, ec′h eaz are en gwalenn-aour war viz ar vatez.\nAnn aotro a deuas kerkent, hag a lâras :\n— Pelec′h eman ar walenn-aour oc′h euz kavet o vont da gerc′had dour d′ar feunteun ?\n— Setu-hi aman, aotro.\n— Roët d′in anehi.\n— Salv-ho-kraz, lâret a zo d′in n′he rojenn ket ken ho po gret ar pez ec′h an da lâret d′ac′h. Gret lakâd ann tan er bern-koad a zo en ho porz ; pa vo krog mad ann tan, a tolin en he greiz ar walenn-aour, o lâret d′ar zonerrienn : it d′hi c’hlask !\nLaket eo ann tan er bern-koad, hag ar vatez a dol ar walenn-aour en he greiz, hag a lâr d′ar zonerrienn : it d′hi c’hlask ! Ar re-man a lamp kerkent en tan, hag a glask, evel diaoulienn a oant.\nMet ar walenn-aour a zo troët neuze en ur gorbonenn e-touez ur bern-braz a winiz a oa en zolier ar c′hastell, hag ann tri all, en tri c′hôg, péré a em laka da glask ar gorbonenn er bern-gwiniz. Met ar gorbonenn a deu neuze da vea ul louarn, pehini a dag ann tri c’hôg.\nHa setu aze vel ma trec′has Koadalan war ann tri diaoul, hag a chommas gant-han he dri levr ruz.\nGoudé kement a boanio, a tistroas are d′ar gèr. He dad a oa marwet ; he vroeg hag he vugel a deuas iwé da verwell, prestig goudé, hag a chommas he unan ; met hé dri levr-ruz a oa gant-han bépred. Gant ar re-se a c′helle ober holl ar pez a garé, nemet tec’hel diouz ar Maro. Deut a oa da vea koz, hag hen defoa aoun-braz ouz ar Maro. Bemdez a studie mui-ouz-mui he levrio, o klask penoz ober ewit galloud em inkarni ha bewa da virwikenn. Hag un dez a sonjas hen defoa kavet ann tu, ha setu penoz.\nDastum a ra holl dut he di, hag a lâr d′he : Sentet ouzin, na euz forz petra a lârin d′ac′h, arc’hant ho po kement ha ma karfet. It da genta da glask d′in ur vagerez gant he bugel kenta newe ganet, hag ho digasset aman buhan.\nDigasset a zo d′éhan ur vageres gant he bugel kenta newé-ganet, ha kalz a leaz gant-hi. Homan a tlee chomm c’houec’h miz er c′hastell hep gwelet den a-bed, zokenn he fried. Kant-skoed ar miz a vije paeet, lâret a ra neuze d′ehi : Me a vo lac’het breman, draillet munud evel kig-silzig, ha neuze laket en ur boudez. Ar boudez-se a vo laket en-kreiz ur bern teill-tomm, ha diou-wez bemdez, epad c’houec′h miz, da greiz-de ha da der-heur, a renkfet dont, un antér-heur bep gwez, da skuill leaz ho pronno a-uz d’ar boudez lec′h ma vin a bezio. Met diwallit mad a kouskfac’h epad ma véet o skuill ho leaz. A-ben c′houec’h miz, mar gret mad evel ma lâran, a savin em fez euz ar boudez, ha iac′h mad, ha krenvoc′h ha koantoc′h ewit biskoaz ; ha neuze na varwin bikenn ken. Ober a reet ? lâret d′in. Kant-skoed ar mizh o pô.\n— Ia, emehi, ober a rin.\nGervel a ra neuzé he vewelienn, hag a lâr d′he.\n— Breman a vo rèd d′ac′h ma lac′ha, ha lakâd ma c′horf holl a bezio, ker munud ha kig-silzig. Neuzé a lakafet ann holl bezio-se, gant ar gwad, en ur boudez, pehini a c′holofet gant ul lienn gwenn, hag ar boudez-se a lakafet en kreiz ur bern teill-tomm, lec′h ma renko chomm epad c′houec′h miz. Goude ar c′houec′h miz-se, ma gwelfet o sevel a-c′hané em fez, beo ha iac′h, ha krenvoc′h ha koantoc′h ewit biskoaz. Ha n′ho pêt nep aoun, rag pep-tra a c′hoarveo ével ma lâran d′ac′h. Ober a reet ?\n— Ia, a lâras ar mewelienn.\nHoll a zo gret evel m′hen euz lâret. Lac′het eo, draillet-munud evel kig-silzig, ha laket ann tammo holl, gant ar gwad, en ur boudez, pehini a zo plantet e-kreiz ur bern teill-tomm.\nMont a ra ar vageres diou-wez bemdez, épad un anter-heur bep-gwez, da skuill leaz he bronno war ann teill, a-uz d′ar boudez. Bet eo pemp miz oc′h ober evel-se, bet eo pemp miz hanter ; na vanké kén nemet tri dé d′ar c′houec′h miz, pa vanas kousket war ar bern teill, épad ma oa o skuilla leaz a-uz d′ar boudez. Allas ! ha neuzé a varwas Koadalan ! Pa oe dizoloét war-n-ehan, a oe kavet he gorf en he bez, ha kazi deut e-meaz ar boudez ; a oa vont da zével ; tri de c′hoaz, hag a vije deut he dol da vad. Met allas ! marw a oa, ha marw mad, ewit bea c′hoantaët na varwjé bikenn !\nKontet gant lann-Mari Gwezennec,\nKalvez en Plouaret,\ndastumet gant F. M. Ann Huel.\n↑ Ce conte est un de ces nombreux récits populaires, transmis par la tradition orale, et qui font le charme de nos chaumières et de nos manoirs bretons durant les veillées d′hiver. Il a été recueilli sous la dictée du conteur et traduit avec une grande fidélité sur le texte authentique.\n↑ Cette série de métamorphoses du héros de notre conte rappelle la poursuite de Gwion par Keridwen dans le Hanes Taliesin :\n« Vraiment, s’écria Keridwenn, c′est Gwion le nain qui est le ravisseur. » Ayant prononcé ces mots, elle se mit à sa poursuite. Gwion, l′apercevant de loin, se transforma en lièvre, et redoubla de vitesse ; mais Keridwenn aussitôt changée en levrette le dépassa et le chassa vers la rivière.\nSe précipitant dans le courant, il prit la forme d’un poisson ; mais son implacable ennemie, devenue loutre, le suivit à la trace ; si bien qu′il fut obligé de prendre la figure d′un oiseau et s′envola dans l′air.\nCet élément ne lui fut pas un refuge ; car la dame, sous la forme d′un épervier, gagnait sur lui, et allait le saisir de sa serre.\nTremblant de la terreur de la mort, il aperçut un tas de blé, sur une aire, et se glissa au milieu, semblable à un simple grain.\nKéridwenn prit la forme d′une poule noire à la crête élevée, ouvrit en grattant le tas de blé, distingua le grain et l′avala, etc.. »\nTraduction donnée d′après la traduction anglaise d′Ed. Davies [Celt. Myth..,p. 229 et suiv.), par Jules Leflocq, Etudes de mythologie celtique, p. 69.\nAdtapet diwar « https://br.wikisource.org/w/index.php?title=Koadalan&oldid=80930 »\nDernière modification le 24 Kzu 2015, à 11:09\nKemmoù diwezhañ degaset d'ar bajenn-mañ d'an 24 Kzu 2015, da 11:09.


Taol Kurun Nn 11\nTaol Kurun ar yaouankiz !\nBrav eo kaout 20 vloaz e Breizh e 2005 ? Stankoc'h eo an niver a dud yaouank en em lazh e Breizh evit e Bro C'hall. Ar vretoned yaouank a ev hag a vutun kalz muioch eget er broioù all . Neo ket dre zegouezh e c'hoarvezh kement-se, en abeg eus stad hor yezh e c'hellfe bezañ ? Dispar o live er chlas (an uhelañ er Frañs) ha koulskoude eo dister o c'houstiañs politikel hag o fiziañs en dazont... Neuze plas dezhe da son, da chraffañ, da zañsal, da ganañ, da filmañ e "Taol Kurun ar Yaouankiz" bro G/Kemperle... Evit ar re yaouank hag an holl dud a blij dezhe choarzhiñ ha kaout plijadur asambles e vo kan, stajoù dañs ha brezhoneg, abadennoù sonerezh, filmoù, kontadennoù hag ul "leurenn ar re yaouank"...!\nD'ar meurzh 18 a viz Genver 2005\nSinema Le Kerfany - Molan\n 20:30 - E tu all an dour, Thierry Compain\nPriz : 5,50 euro - Priz izelañ : 4 euro\nD'ar merc'her 19 a viz Genver 2005\nTi an archerien - Kemperle\nDiviz (e brezhoneg)\n 20:30 - Kafe-filo gant liseidi Diwan Karaez (troet e galleg evit dek den gant dafar ofis ar brezhoneg)\nDanvez : "Peseurt plas a vez laosket d'ar wirionez gant ar skinwel ?"\nD'ar yaou 20 a viz Genver 2005\nLa mouche qui louche - Kemperle\n 20:30 - Me a gan (kevredigezh Lagadenn)\nD'ar gwener 21 a viz Genver 2005\nKoad-Kaer - Kemperle\n 21:00 - Abadenn veur "Koad glas", gant Nolùen Ar Vuhe (kan), Régis Huiban (akordeoñs), Gaby Kerdoncuff (trompilh), Philippe Gloaguen (gitar) et Gildas Ar Vuhe (sakso)\nPoltred gant Véronique Le Goff\nPriz : 10 euro - 8 euro gant ma vo miret ar plas - Digoust evit ar re dindan 12 vloaz\nD'ar sadorn 22 a viz Genver 2005\n 14:00 - Staj dansoù an Aven : degemeret e vo an deraouidi gant Jil ar Meurlay hag Yves Garin, ar re varrekañ a vo gant Stéphane Le Douce (mod Fouenn)\nStal levrioù Penn da benn\n 15:00 à 17:00 - Kejañ gant skrivagnerien evit ar yaouankiz e brezhoneg (priz kentañ hag eil priz ar re Bevare ha trede - 150 skolajiad o deus votet evito !) : Gwenvred Latimier-Kervella ha Mai-Ewen\nLEllipse - Molan\nPrezegenn ha diviz\n 15:00 - Prezegenn ha diviz diwar : "Bezañ arzour hiziv an deiz e Breizh : tud a vicher ha tud a youl-vat.. Ar sevenadur : evit piv, ha gant peseurt palioù ? Sonerezh hengounel ha program salioù abadennoù Breizh" gant Pol Huellou, soner a vicher ha sindikalour, Jean Kergrist, c'hoarier, konter, ha buhezour an TNP (c'hoariva hezoug Breizh), ha Daniel Thénadey, rener arzel "Leurenn Glenmor" .\n 21:00 - fest-noz vras : gant Avel Dro, Korn Toul, Jean-Claude Tréguier hag an Diaoulezed\nKorn ar vugale gant Miriam (arzourez a vicher) , multimedia, staj graff'\nPriz : 6 euro - Tarif izel : 4 euro - Dindan 12 vloaz : digoust\nD'ar sul 23 a viz Genver 2005\nAbadenn sonerezh ha kan\n 15:00 - "Kanerien Kemperle" ha "Les ânes" (Gigi Bourdin ha Lors Jouin)\nPriz : 5 euro - Priz evit ar re zilabour, gant ar RMI, studierien, dindan 12 vloaz : 3 euro\nD'al lun 24 a viz Genver 2005\nLa Bobine, Kemperle\n 20:30 - Bezañ realizatour yaouank an deiz a vremañ e Breizh : Comptes pour enfants (Ga‘l Naizet), Sini (Guillaume Donais), Arvro (Julien Cadilhac), Le boulon (Liza Guillamot), Le septième sot (Laure K) ha Ponpon (Fabien Drouet)\nPriz : 5,50 euro - Priz izel, ezel Chlorofilm : 4 euro\nD'ar meurzh 25 a viz Genver 2005\n 20:30 - Filmoù skignet al lun hag un diviz kaset da benn gant Erwan Moalic : "Bez e c'heller aozañ filmoù e Breizh ?"\nD'ar yaou 27 ha d'ar gwener 28 a viz Genver 2005\nKonchennoù evit ar vugale\nKonterien er skolioù gant Jean Baron, Sylvain Cebron de Lisle, Xavier Lesèche hag Hélène Mallet\nSkolidi : 2,50 euro\nD'ar yaou 27 a viz Genver 2005\nTi ar re gozh Kemperle\nKan hag ograoù bihan\n 14:00 - "Ha neuze ! Deomp da ganañ !" Loïc Toularastel\n 20:30 - Kafe filo en galleg diwar : "jeune aujourd'hui, vieux con demain ? : lavarit din peseurt diforc'h a zo ? (Je pense donc jeudi)\nD'ar gwener 28 a viz Genver 2005\nDIWALIT, ce concert ne pourra avoir lieu pour des raisons de sécurité, il est reporté à une date pas encore connue.\n 21:00 - Abadenn punk-rock gant K-Mikaz ha rock-musette gant Lebowsky\nD'ar sadorn 29 a viz Genver 2005\n 10:00 à 12:00 - Dorioù digor Diwan\n 14:00 - Kejañ gant tud ar vro a gano kanaouennoù an Aven : desket e vo un nebeud anezho (gavotenn, kan a boz), klasket e vo lakaat an dud da anavezout gwelloc'h ur vro dianavezet e keñver ar c'han !\n 17:00 - Kafe pemp eur : preg deus traoù ar vro, konchennoù bro Gemperle, mont en dro ar festival, labour d'ober er jardrin, debriñ krampouezh ha gwastili fardet gant ar berzhidi.\nKreizenn sevenadurel Skaer\nLeurenn ar re yaouank - Abadenn sonerezh\n 17:00 - Leurenn ar re yaouank (rap, DJ, rock, tekno...) : 5 strollad (dibabet e-touez 14 strollad) a ziskouezo deomp ar pezh a ouiont ober : Vila Nova, Dans Jahz, Produits Skal'R, Oriol et Guillerm ha Spiral Tribe. Tud yaouank ar vro. Ur juri (gant tud a-vicher, sonerien, stalioù sonerezh, rener ur sal) a zibabo ar strollad gwellañ.\nCentre Culturel Skaer\n 21:00 - Abadenn gant Taliandörögd, Bassterfly ha Scotchy Dub. Strollad gwellañ an abardaez a raio al lodenn gentañ.\nPriz : 8 euro (un euro a vo roet d'ar re Azia) - Pa vo miret ar plas : 7 euro - Izili ti an holl : 6 euro\nPen Kelenn, Skaer\nKan ha kontadennoù (e bzg)\n 20:30 - Kan, kont ha preg (NPK) : ur filaj (konchennoù a vremañ) e brezhoneg gant konterien, kanerien, dañserien...\nD'ar sul 30 a viz Genver 2005\nSal ar gouelioù - An Treoù\n 14:30 - Konkour dansoù an Aven ha fest-deiz gant kanerien ha sonerien gwellañ an Aven, Bébert ha Touch'tav (evit en em skrivañ : 02-98-71-74-94 pe taol.kurun@freesbee.fr)\nPriz : 4 euro - Priz izel : 2 euro - Dindan 12 vloaz : digoust\nD'al lun 31 a viz Genver 2005\nLa Bobine - Kemperle\nFilmoù e brezhoneg\n 10:00 - Tresadennoù bev evit bugale ar skolioù divyezhek (Dizale, Daoulagad Breizh)\nSkolidi : 1,50 euro\nD'ar gwener 4 a viz C'hwevrer 2005\nPenn Kelenn, Skaer\n 20:30 - Gouel ar gouloù - en galleg : bevañ, deskiñ ha dibab e Breizh, kaset gant skipailh Tan ha Dour\nD'ar sadorn 5 a viz C'hwevrer 2005\nKan, sonerezh, deskiñ brezhoneg\n 9:30 à 17:00 - Staj brezhoneg (Stajoù Koad Pin : 02-98-35-06-58)\n 9:30 à 17:00 - staj kan ha diskan gant Lors Jouin, ha sonerezh an Aven gant Josig Allot (Aven a vev : 02-98-71-74-94)\nPriz : 20 euro - Priz izel : 15 euro - Dindan 12 vloaz : 8 euro\n 21:00 - Fest-noz gant ar vreudeur Morvan, Kalon e Breizh, An Habask/Chapalain, Thomas Moisson\nPriz : 6 euro - Priz izel : 4 euro - Tud dindan 12 vloaz : digoust\nD'ar sul 6 a viz C'hwevrer 2005\n 17:00 - Kontadennoù : "krouidigezh ar bed" gant Sylvain Cebron de Lisle\nPriz : 5 euro - Priz izel ha tud dindan 12 vloaz : 3 euro\nE-pad ar festival\n4e kenstrivadeg haiku\nSkrivit ho haiku (barzhoneg levezonet gant ur stumm hengounel bro Japan e teir gwerzhenn 5/8/5 troad) e brezhoneg pe e galleg ha kasit anezho deomp. Titouroù el lec'hienn internet : http://taolkurun.free.fr/ (pe skrivit da Alan Kervern -7 venelle Kerivin - 29 200 Brest). Dibabet e vo gantañ ar re vravañ evit embann anezho hag embannet gant ar gazetenn hopala !\nTem ar bloaz-mañ : al loar.\nTreset eo bet gant Myriam Guilloux skritelloù Taol kurun 2001 ha 2002. Dont a ra en-dro ar bloaz-mañ gant he diskouezadeg "ar vaouez hag ar mor", da welout er sal ar C'hoad Kaer an dibenn sizhun kentañ.\nUr staj graff' a vo kinniget ivez e-pad ar fest-noz kentañ.\nStajoù : mont en dro\nRet eo en em skrivañ evit pep staj, nemet ar staj dansoù an Aven.\n- stajoù brezhoneg (ur bloavezh kentelioù noz d'an nebeutañ), mont e darempred gant Mona Bouzeg : 02-98-35-06-58 ;\n- evit stajoù sonerezh an Aven, kan ha diskan, graff' : pellgomz da : 02-98-71-74-94.\nAn holl stajidi a zebr asambles da greisteiz (priz ar staj : kelenn + boued)\nMa vo diskouezet paperoù ofisiel evit mont-tre :\n tud etre 12 ha 18 vloaz\n tud dilabour\n tud gant skorenn RMI\nPelec'h mirout ur plas ? (abadenn d'ar gwener 21.01.05)\n Penn da Benn, plasenn Sant-Mikêl, Kemperle\n Ti an Douristed ba Kemperle (plasenn Sant-Mikêl)\nRoll-prizioù (abadenn d'ar gwener 21.01.05)\n tri den : 2 euro nebeutoc'h dre familh\n pevar den : 4 euro nebeutoc'h dre familh,\n pemp den : 6 euro nebeotoc'h dre familh, etc.\nAozet eo Taol Kurun gant tud a-youl-vat Kuzul skoazell skol Diwan Kemperle


Un ton nevez eus tu-all mor breizh | YA! Keleier e brezhoneg - kazetenn sizhuniek enlinenn\nKeleier » A-nevez » Un ton nevez eus tu-all mor breizh\nUn ton nevez eus tu-all mor breizh\n04 / 07 / 2016 | A-nevez, Keleier Etrebroadel | Commentaires fermés sur Un ton nevez eus tu-all mor breizh\nKuitaat Europa a raio ar Rouantelezh-Unanet. Koulskoude zo liammoù kreñv etre tud ar vro ha tud an inizi-se. Den ebet ne oar resis penaos e vo an dazont. Evit magañ ar preder, setu ali un nebeud tud…\nYa, Breizh-Veuriz o deus lavaret o soñj, ha fellout a ra dezho kuitaat Unvaniezh Europa. Met piv e ar Vreizh-Veuriz-se?\nSkosiz, hag Iwerzhoniz Hanternoz Iwerzhon, a fell dezho chom en Europa. Ar re yaouank dre Vreizh-Veur a-bezh a fell dezho chom ivez, ha c’hoazh ar braz eus ar re bet tapet ganto un aotregezh skol-veur, ne vern pe oad int.\nHag e Kembre hag e Kernev-Veur ? Ar braz eus Kembre zo deuet da vezañ tamm-pe-damm evel Kernev-Veur, da lavaret eo pe damsaoznekaet pe peursaoznekaet, met er c’hornoùigoù ma chom ar c’hembraeg un tamm bihan kreñvoc’h, da lavaret eo e Ceredigion hag e Gwynedd, an dud o deus mouezhiet evel Skosiz, a-du gant Europa.\nHag e Bro-Saoz e weler e fell da dud Londrez chom en Europa, an dud eno boas ouzh an embroidi, marteze, hag ivez emskiantek pa ouzont e tegas Unvaniezh Europa arc’hant ha labour d’ar vro. Digor eo o spered war ar bed. E Kerdiz, e Bro Morgannwg hag e Gwent e kreisteiz Kembre, e soñj an dud un tamm evel re Londrez. Er c’hornioù-se ez eus aozadurioù bras, ha muioc’h eus an annezidi a zo aes o bed ha prest da zegemer kemmoù er gevredigezh.\nPa seller tostoc’h, neuze, e teu gwall anat ez eo bet gounezet ar referendom gant ar re a-enep Europa dreist-holl 1.a-drugarez d’an dud dizesk, pe da nebeutañ, ar re hep nemeur a zeskadurezh, ha 2. a-drugarez d’ar re gozh, pe da vihanañ, ar re n’int mui yaouank.\nSaozon al live kevredigezhel izelañ, evel Kembreiz dizesk ha paour kornioù damsaoznekaet Kembre, en em gav diaes o welet ar bed o cheñch, gant an deknologiezh nevez, da skouer, ha gant ar globalizadur, ha lakaet int bet da grediñ e c’hall bezañ adc’hounezet ur veurded romantel hag ul lorc’h broadel a oa kreñv gwechall. Kement-se n’eo nemet sorc’henn, met sur int e c’hall Breizh-Veur bezañ ‘Meur’ adarre. (N’ouzont ket talvoudegezh ar ger Great en anv-se, anat deoc’h).\nGant ar bolitikourien, ha gant ar c’hazetennoù, ez eo bet lakaet tud ar bobl da fuloriñ o welet torfedourien gwarezet gant Lez-Varn Gwirioù Mab-den Europa. Ret e vefe ret o c’hastizañ evel en amzer gozh pa oa reizh an traoù. Droug zo enno c’hoazh pa’z int bet rediet da cheñch ar c’hlogorennoù treden er gouleier evit doujañ da’n endro. Gwashoc’h c’hoazh e klemm kalz anezho pa glevont yezhoù estren tro-dro dezho pa’z eont d’ar stalioù pe pa gemeront an tren. Nemet saozneg ne zere e Bro-Saoz hag e Kembre saoznekaet ha kuitaat Europa a roio tro d’ar gouarnamant serriñ an nor war ar re eus an diavaez. Hag ar bobl, aet droug enno goude bezañ bet hegaset gant ur bern munudoù ha gant istorioù eus estrenien o wallañ merc’hed ha me ’oar-me, a zo bet roet tro dezho da ober reuz, ha reuz o deus graet! Cameron a ranke ober tra pe dra evit enebiñ kresk UKIP; ar referendom avat en deus roet lañs d’ar strollad-se.\nAr re n’o deus ket bet kalz a skol ha bourc’hizien gozh a bren alies kazetennoù evel The Sun ha The Daily Mail. Disheñvel-bras eo an eil kelaouenn diouzh eben met mennet o-div da bouezañ war ‘difenn idenetelezh Breizh-Veur’. Ar pennadoù en Daily Mail zo bet hogos bemdez diwar-benn enbroidi da Vreizh-Veur eus Europa, dreist-holl ar re n’emañ ket ar gwir ganto da vezañ amañ. Elfennoù gouennelour anat zo er skridoù-se. Anatoc’h c’hoazh eo se ar gasoni ouzh an estrenien e bruderezh ar strollad UKIP.\nTrist ha disouezhet en em gav ar braz eus kembraegerien Kembre, evel ar braz eus yaouankiz Breizh-Veur a-bezh. Arc’hant Europa zo bet ur skoazell vras amañ er c’hornaoueg ha Londrez ne roio ket kement, hep mar ebet.\nGwashoc’h c’hoazh avat eo gwelet politikourien diboell an tu dehoù pellañ prest da ren Breizh-Veur, adal miz Here. Du e seblant an dazont evidomp, ha ni paouroc’h n’eo ket hepken a-fed an arc’hant met ivez evit a sell al liammoù gant Europa.\n“An dianav a rog ac’hanon” a weler skrivet àr talbenn ur mirdi en hor c’hêrbenn. Bremañ e ouiomp penaos o deus votet Breizhveuriz: an dianav an heni eo o deus dibabet.\nBremañ e weler spisoc’h n’eo ket get o gevier e oa roget ar re o doa kabalet evit ar Brexit, nag ar re all naket. Ha keuz o do deiz pe zeiz ? Ret eo din lâret on trist. Anavout a ran Kembreiz, Breizhveuriz, tristoc’h egedon c’hoazh ! Chalet on get un draig c’hoazh: hervez ur politikour saoz, ne vo netra cheñchet evit estrenien europat Breizh-veur, namaet n’o do ket ar gwir ken da votiñ. Ha ret e vo din cheñch broadelezh, ma heni paper eta? Ne c’hellin ket bouezhiañ evit ar strollad politikel tostañ doc’hin, Plaid Cymru. Petra gwazh a zo é c’hortoz ac’hanon?\nMeur a zisparti a zo e Breizh-veur, an heni etre ar remziadoù eo an heni anatañ pa felle d’ar muiañ niver a dud kozh kuitaat an UE. Pesort gaou o deus graet d’ar yaouankizoù? Ken anat eo an disparti etre ar bobl hag ar bitaoded, an dud deskamant dezhe, just-èl e Bro-Gall. Petra soñjal c’hoazh a c’hevier Farage, paotr ar strollad UKIP, Le Pen Breizh-veur?\nMeur a unan a zo bet souezhet é welet Kembre, dreist-holl an tachadoù bet sikouret a-gozh get an UE, é votiñ evit ar Brexit. Kontelezhioù kembraeger Kardigan ha Gwynedd a oa a-du evit chom en UE. Daousto ha taolet eo bet mojenn Kembre disheñvel doc’h Bro-Saoz d’ar yoc’h teil da zeiz ar Brexit? Petra vo tonked ar c’hembraeg? Ho pet soñj e oa bet sinet get Breizh-veur “ar Garta, ha “ratifiet” zoken.\nN’eus nemet goulennoù é sevel, re nevez bemdez. Goude bout bet é chom e-mesk Kembreiz e-pad ken pell, 22 vlez, e kredan c’hoazh eo fin pobl Breizh-veur. A-fet bout fur n’eo ket ken anat. Skosiz hag Iwerzhoniz a vo komzet kalz doc’hte ivez, edan berr !\nD’an 23 a viz Even eo bet votet gant ar Rountalezh Unanet da guitaat Unaniezh Europa. Den ne oar dre just peseurt lezevon en do ar referendom-mañ war vuhez an dud e Breizh Veur hag en Europa.\nAn deiz war-lerc’h\nAet on da gousket diouzh noz d’ar Yaou 23 a viz Even gant ar c’heleier e c’hounezfe ar re REMAIN ar referendom ha da 7:15 d’ar Gwener 24 a viz Even on bet dihunet gant mouezh Joan Bizien o lavaret “a-benn ar fin e kuitaio Ar Rouantelezh Unanet Unaniezh Europa”.\nSkodeget, digalonekaat, ankeniet, setu an dud o tihuniñ e-giz m’o defe poan blev. Petra a zo c’hoarvezet ? Penaos eo posupl ? Ret eo din anzav n’anavezan den en dije votet evit mont kuit met 51,9% eus an dud o deus bet graet, memes tra. Ar re yaouank o deus votet evit chom hag ar re gozh evit mont kuit dre vras ivez. Pa vez klevet er skinwel an abegoù; c’hoant adkemer hor bro, chom hep reiñ arc’hant da Europa, derc’hel an arc’hant-se er gêr, re a lezennoù rediet gant Europa, re a estrañjourien o kemer micherioù ar Vreizhveuriz, c’hoant distreiñ d’an amzer dremenet… e c’heller soñjal n’eo ket bet barrek a-walc’h ar strollad REMAIN da respont gant arguzennoù sklaer, pe marteze an dud n’o deus ket bet c’hoant da selaou !\nD’ar Gwener 24 a viz Even dija e komprener ne oa ket gwir na posupl unan eus an arguzennoù bet roet ganto; Reiñ ar £ 350 milion a vez roet da Vrusel bep sizhun da servijoù ar yec’hed. Setu un touell dizoloet re ziwezhat. Ha touellet eo bet an dud ? Ret vo gortoz un tamm evit gwelet met sur eo ez eus bet savet troc’hoù er gevredigezh, roet aon d’an enbroidi, lakaet kasoni da sevel, ha lakaet diaes an ekonomiezh. Start e vo evit ma bro c’henidik, Kerne Veur, ur vro baour a zo bet sikouret kalz gant Europa, hag he yezh a vo en arvar hep ar sikourioù hag an anaoudegezh-se. N’eus den a gred e vo sikouret kement gant Gouarnamant Londrez en amzer da zont.\nChom a ra goulennoù hep respontoù a-vil-vern. Roet eo bet e zilez gant Cameron, ar Ministr Kentañ, piv a gemero e blas ? Ha votet vo gant ar gouarnamant a-benn ar fin da gadarnaat ar mont kuit ? Pegoulz ? Penaos ? Peseurt emzalc’h a vo gant ar stadoù all ? Lod eus ar re o deus votet evit mont kuit a lavar bremañ ne soñjent ket gounit, un eil referendom a c’hellfe bezañ ? Penaos e vo evit an Europiz o chom pe o studiañ er Rouantelezh Unanet ? Petra a c’hoarvezo gant Bro Skos he deus votet he annezidi da chom ? Ur referendom all evit bezañ dizalc’h ? Iwerzhon an Hanternoz hag an harzhoù gant ar republik, penaos e vo ? Feurioù an amprestoù a gresko, paouroc’h e vo an dud, al lur “Saoz” a zo kouezhet dija. Breizhveuriz war o leve o chom en Europa a gollo arc’hant diwar o leve, mont a rafent kuit ? Hag evidon marteze e vo ret din goulenn ar vroadelouriezh C’hall. Biskoazh kement-all !\nYa ! : Petra a sonjit eus an disoc’h ?\nAndrew Lincoln : Meur a elfenn a c’hell displegañ disoc’h ar votadeg.\nAr « vrexiterien », evit an darn vrasañ anezho, a zo ar re o doa gouzañvet dijà diwar politikerezhioù nevez-frankizour Margaret Thatcher. Gwelet o deus o live-buhez o tiskenn goude enkadenn 2008 ha ne reont ket fiziañs ken er bolitikourien e-karg nag en arbennigourien. Abaoe 2004 eo deuet lanv bras enbroidi Europa ar reter da vezañ « bouc’h ar pec’hedoù » evit kudennoù sokial ar vro n’o deus graet nemet kreskiñ gant ruster gouarnamantoù David Cameron. Diskar an impalaeriezh ha dihun ar broadoù keltiek o deus lakaet ivez lod moarvat da gaout aon evit identelezh Bro-Saoz.\nYa ! : Penaos e welit an dazont ?\nA.L. : Un taol a-eneptañ e-unan en deus tennet aze ar Rouantelezh-Unanet. Gwanaet e vo hec’h ekonomiezh pa ‘n do kuitaet an UE.\nMarjinalizet e vo a-fed geo-politikerezh ha muioc’h a chañsoù a vo e tarzhfe ur rouantelelezh n’eo ket gwall unanet ken.\nEn danjer e lak ivez disoc’h ar votadeg dazont Europa. Ma n’eo ket gouest Bruxelles da daliñ ouzh an enkadenn, e c’hellfe an traoù c’hoarvezout er broioù all, gant un efed domino.\nYa ! : Ur troc’h a zegaso etre tud Breizh veur ?\nA.L. : Rannet don eo bet ar Rouantelezh unanet gant ar referendum : rannet etre Bro-Skos ha Bro-Saoz met ivez en diabarzh Bro-Saoz etre ar bolitikourien hag ar bobl, etre ar gêrbenn ha peurrest ar vro hag etre ar rummadoù. Startoc’h c’hoazh e vo ar jeu en Iwerzhon an hanternoz.


Clement Attlee (3 a viz Genver 1883 - 8 a viz Here 1967) a oa ur politiker saoz. E penn Strollad al Labour e voe eus 1935 da 1955 ha Kentañ Ministr ar Rouantelezh Unanet e voe etre 1945 ha 1951.\nGanet e voe e Londrez hag ober a reas e studioù e Skol-veur Oxford. O welet ar baourentez a rene en East End e troas da sokialour. Mont a reas e-barzh Strollad al Labour e 1908.\nGoude ar Brezel-bed Kentañ e voe dilennet da vaer e Stepney e 1919 ha da gannad e Ti ar C'humunioù e 1922. Kemer a reas penn Strollad al Labour e 1935 ha bes-kentañ ministr e voe e-pad an Eil Brezel-bed e gouarnamant Winston Churchill. Goude ar brezel e voe trec'h Strollad al Labour en dilennadeg evit Ti ar C'humunioù ha dont a reas Attlee da vezañ Kentañ Ministr.\nD'ar mare-se e voe kaset meur a dra da benn gantañ : savet e voe an National Health Service ha savet e voe embregerezhioù stad bras e meur a c'hennad a bouez evit buhez ar vro. Chom a reas an traoù-se en o flas dindan ar gouarnamantoù a zeuas da c'houde, betek mare Margaret Thatcher. Gant gouarnamant Attlee ivez e teuas kalz trevadennoù da vezañ stadoù dizalc'h, evel India, Pakistan, Birmania, Sri Lanka, Jordania. D'ar mare-se ivez e voe krouet stad Israel e Palestina, a oa renet gant Breizh-Veur.\nAdtapet diwar « https://br.wikipedia.org/w/index.php?title=Clement_Attlee&oldid=1784276 »\nKemmoù diwezhañ degaset d'ar bajenn-mañ d'an 14 C'hwe 2018, da 11:53.


Pevare Sul warn ugent goude ar Pantekost - Tiegezh Santez Anna\nSul 24 a viz Du 2019 - Stumm ordinal\nSul 34. Gouel ar C’hrist Roue an Hollved\nAr bobl a chome eno da sellout. Ar pennoù-bras, int ivez, a rae goap anezhañ en ur lavarout : «Salvet en deus reoù all; ra 'n em salvo e-unan, mard eo Krist Doue, an hini dibabet !» Ar soudarded ivez a c'hoarzhe goap warnañ; tostaat a raent hag e kinnigent gwinegr dezhañ, en ur lavarout : «Mard-out Roue ar Yuzevien, en em salv da-unan.» Bez’ e oa ivez ur skrid a-us d’e benn : «Hemañ eo roue ar Yuzevien.» Unan eus an dorfedourien e pign ouzh ar groaz, a skoe kunujennoù gantañ, en ur lavarout : «Ha n’eo ket te eo ar C'hrist? En em salv da-unan ha ni ganit.» Met egile a respontas outañ gant komzoù taer : «Na te, kennebeut-all, n’ec'h eus tamm ebet doujañs Doue, goude m’out bet barnet d’an hevelep kastiz? Evidomp-ni ez eo reizh, gopret omp diouzh hon torfedoù; met hemañ n’en deus graet droug ebet.» Hag e lavare : «Jezuz, az\npez soñj ac'hanon pa zeui e gloar da Rouantelezh.» Ha Jezuz a respontas dezhañ : «E gwirionez, en lavarout a ran dit, hiziv e vi ganin er Baradoz.»\nPevare Sul warn ugent\nHon Aotroù Jezuz-Krist Roue\neus Yeremias 29,11,12 et 14\nMennadoù a beoc'h am eus ha n'eo ket a zroukverzh, eme an Aotroù; p'am galvot e selaouin ac'hanoc'h, hag ho tastum a rin eus an holl vroioù el lec'h m'am boa hoc'h harluet dioutañ.\nPublié dans Gregorian, Liderezh, Messe, Oferenn, Sainte Liturgie, Sulvezhioù


war digarez - Wikeriadur\n(Adkaset eus war-digarez)\nDiwar war ha digarez.\nwar digarez /wardiˈɡɑːre(s)/\nAraogenn gevrennek; war-digarez un darvoud bennak, da-geñver un darvoud bennak (gouel).\nwar digarez ober tra pe dra (gwelout war-zigarez)\nwar digarez e\nHoumañ a rae trouz d'he merc'h a-wechoù, war digarez e oa re sot gant he den. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 29.)\nwar digarez ma\nWar digarez m’he devoa ur c’hleñved spegus, n’he doa ket a goñje da vont tost d’he hantervreudeur ha d’he hanterc’hoarezed, na zoken da lavaret ur ger outo. — (Gabriel Morvan, Buez ar Zent, Brest, 1894, p. 413.)\nDaoust ha n'en em glemmomp ket, war digare m'en em gavomp sammetoc'h evit hon nesan ? — (Yann-Vari Perrot, Erwan ar Moal, Bue ar Zent, Montroulez, 1912, p. 330.)\nAdtapet diwar « https://br.wiktionary.org/w/index.php?title=war_digarez&oldid=265851 »


pignat gant un dra bennak - Wikeriadur\npignat gant un dra bennak\nSavet diwar ar verb pignat, an araogenn gant hag un dra bennak\npignat gant un dra bennak /Distagadur ?/\nMont uheloc'h a-hed un dra bennak (un diri, un diribin, un hent, ur skalier, ur skeul) serzh pe sershoc'h\n[...] a echuas Mazoïg, o pignat gant an diri, e-pad ma tiskorde ar plac'h da c'hoarzhin, [...] — (Ivon Krog, Eur Zac'had Marvailhou, Buhez Breiz, Kemper, 1924, p. 37.)\nKalon Bimbochet a c'hourlammas en e greiz pa welas eun engroez tud o pignat gant an diri a gase da sal ar brezegenn. — (Roparz Hemon, An Aotrou BIMBOCHET e BREIZH, Skridoù Breizh, eil emb. 1942, p. 77.)\nHag an daou vezvier o pignat gant an hent meinek ha digompez a gemere an aer tristañ ma oa er bed. — (Jakez Riou, An Ti Satanazet, Skridoù Breizh, 1944, p. 18.)\nSeven a bignas gant ar skeul vurzudus, ar wespedenn o nijal dirazañ, ken a zigouezjont e ti ar roñfl. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 37.)\n[...], anvet war an taol da zrouiz, hep pignal pazenn ha pazenn gant ar skeul-renk, [...]. — (Jarl Priel, Amañ hag Ahont, Al Liamm, 1957, p. 278.)\nEdo ur c'harr o pignat du-hont gant an hent. — (Jakez Riou, Geotenn ar Werc'hez ha danevelloù all, Al Liamm, 1957, p. 41.)\nRivanon, o pignat gant diribin an dorgenn, goustad, evel gwall sammet, a chomas harpet e hanter hent. — (Jakez Riou, Geotenn ar Werc'hez ha danevelloù all, Al Liamm, 1957, p. 63.)\n− Ac'han, c'hwi eo, Otto ? e c'houlennis digant an Alaman Fuchs, o pignal da eizh eur gant diri an dunetez evit mont ouzh rod ar stur e-lec'h al levier stribourzhad. — (Jarl Priel, OLGA, Al Liamm niv. 69, Gouere-Eost 1958, p. 257.)\nHag eñ pignat gant an diri, berr warnañ, bountañ war an nor wer ha mont en ti. — (Goulc'han Kervella, Lara, Al Liamm, 1989, p. 98.)\npignat ouzh un dra bennak\nsevel gant un dra bennak\ngalleg : escalader quelque chose (fr) , grimper quelque chose (fr) , monter quelque chose (fr)\nAdtapet diwar « https://br.wiktionary.org/w/index.php?title=pignat_gant_un_dra_bennak&oldid=251629 »\nKemmoù diwezhañ degaset d'ar bajenn-mañ d'an 17 Kzu 2017, da 10:22.


Youenn Troal - Wikipedia\ne Genver 1925\ne Kombrid, Breizh\nd'ar 24 a viz Mezheven 2016\nYouenn Troal, Yves Troal e anv kefridiel, zo ur beleg hag ur skrivagner breizhat ganet e 1925 e Kombrid. Aet eo d'an Anaon, d'ar 24 a viz Mezheven 2016.\n2 Pennadoù ha danevelloù gant Youenn Troal\nDesavet e voe en ur familh a gouerion vrezhoneger e Kombrid, e Bro-Vigoudenn. Beleget e voe e-kerzh ar bloavezh 1949, en eskopti Kemper ha Leon, gant an aotrou 'n eskob André Fauvel.\nAnavezet eo dreist-holl evit bout skrivet al levr Ar C'hrist d'an Indianed, a zezrevell doare e abostolerezh e Perou eus 1963 da 1968 hag eus 1973 da 1979, da-heul ar c'halvadenn a reas ar Pab Pi XII en e lizher Fidei Donum e 1957 a c'houlenne digant beleion Europa da vont da sikour an Iliz en Afrika hag en Amerika ar Su. Embannet e voe e levr a-dammoù er gelaouenn Al Liamm da gentañ, er bloavezhioù 1970.\nAdembannet eo bet al levr-se gant Mouladurioù Hor Yezh e div levrenn e 2007 ha 2010, dindan an titl Ar C'hrist d'an Amerindianed. Dave a ra an aotrou 'n eskob Visant Fave d'e gefridi e Menez an Andoù en e levr War roudou or misionerien.\nKenlabourat a reas Youenn Troal gant Visant Seite evit ober kentelioù er gevredigezh Ar Skol dre Lizer etre 1968 ha 1973. Dont a reas da vout aotrou person parrez Plouneour-Menez er bloavezhioù 1980 ha kelenner evit Strollad ar Vro Bagan, hag e krogas da skrivañ pennadoù evit Imbourc'h. Fiñvskeudennet e voe gant Frañs 3 e 1973 er filmig Oaled ar vro-Bagan.\nAnvet e voe da berson parrez Trêgad er bloavezhioù 1990, kent mont war e leve e parrez Langolen e 2002, e-men ez embann skeudennoù deol e brezhoneg. Harpet en deus ar gevredigezh Tiegezh Santez Anna evit embann he c'helaouenn Breizh da Jezuz.\nIngal e kendalc'h da skrivañ pennadoù a-ziwar lennadennoù eus an Aviel evit ar gelaouenn Kannadig Imbourc'h.\nPennadoù ha danevelloù gant Youenn Troal[kemmañ | kemmañ ar vammenn]\nTroidigezh Ar Hyd y Nos diwar ar c'hembraeg ;\nBetek dent-heskenn an Andoù, Al Liamm, niverenn 109, 1965 ;\nDavet ar Prat du, Imbourc'h, niverennoù 60-85, 1973-1974 ;\nVa ene, skeudenn Doue, Kannadig Imbourc'h, niverenn 67, 2010 ;\nAn daouarn naet, Kannadig Imbourc'h, niverenn 75, 2012 ;\nIkonenn, Kannadig Imbourc'h, niverenn 82, 2013 (...)\nYaou - 31 a viz Here (1974). Dec'h on pignet war gribenn ar menez da welout e pe stad edo ar vered, rak da Ouel an Anaon, emañ ar c'hiz mont di da lidañ an Oferenn. Sabatuet-mik on bet o welout eno ur pikol bez. Lavaromp kentoc'h ur pikol bern simant, ledan ken ma oa. D'an abardaez, e c'houlennis digant ar baotred ar penaos hag ar perak eus ur seurt savadur. Bez ur baotrez an hini eo. Dre wallzarvoud he doa en em lazhet er menezioù. N'eo ket bet lakaet he c'horf en douar ; gwisket he arc'h nemetken gant meur a sac'had simant. Hag an dud eta, o welout ur bez ken bras, zo staget da grediñ en doa kresket he c'horf goude he zremenvan.\nSellout a ran gant an distouver prenet ganin ; graet eo bet e Shangai. E Lima em eus gwelet e pep korn bernioù levrioù ha kelaouennoù, bruderezh ganto evit Sina Mao. Paotr yaouank lemmañ an tachad, Salomon e anv, en deus koumanantet, evit un nebeudig gwenneien, d'ur gelaouenn spagnolek, kaset dezhañ eus Pekin, e-pad daou vloaz. Va zommerez nevez prenet evit keginañ gant tireoul (petrol) a zeu eus Portugal hag ar gontell eus Alemania. Va metr eo merket warnañ Tchekoslovakia ha va heskenn Alemania.\nYouenn Troal, Gant Indianed ar Perou, Al Liamm, 1974-1975, p. 26\n↑ Gw. Lennegezh ar brezhoneg en XXvet kantved, trede levrenn (1945 - ), Frañsez Favereau, pp.222-224\n↑ Gw. Tremenet eo an aotrou Troal war load Emglev an Tiegezhioù\n↑ Gw. Levr pellgomz beleion eskopti Kemper-ha-Leon\n↑ Ur vurutelladenn eus al levr-se a gaver war load "A ! Lenn" : Ar C'hrist d'an Amerindianed\n↑ War roudou or misionerien, Visant Fave, Emgleo Breiz, 1989, pp. 85-86\n↑ Gw. Oaled ar vro-Bagan war lec'hienn an INA\n↑ Skeudennoù deol an aotrou Troal\nAdtapet diwar « https://br.wikipedia.org/w/index.php?title=Youenn_Troal&oldid=1724530 »\nKemmoù diwezhañ degaset d'ar bajenn-mañ d'an 27 Her 2016, da 10:55.


Martial Pézennec - Wikipedia\nMartial Pezenneg, ganet e Groñvel e 1933 ha marvet e Roazhon d'ar 5 a viz Gwengolo 2010, a oa ur soner hag a zo bet oberiant e bed ar sonerezh hag an dañserezh breizhek.\n2 Ar soner\n3 Ekonomiezh ha politikerezh\n4 Bodadeg ar Sonerien\nSavet eo e Groñvel. Aet e oa e-barzh kelc'h keltiek Groñvel e 1946 ha da soner e Kevrenn Rostrenenn e 1948. Kengrouer Kelc'h Keltiek Abati Langoned (Korollerien an Ele) e oa gant Sam Le Poupon ha Fañch Auffret e 1952. Kontet en deus e vugaleaj en ul levr anvet De mémoire vive e 2009\nAr soner[kemmañ | kemmañ ar vammenn]\nAdalek 1953 ez a da soner e Kelc'h Keltiek Roazhon hag e Kevrenn Roazhon. Gant Jean-Yves Roche e krou ar bagad evit ar vugale "Yaouankiz Breizh" a zeuio da vezañ Bagad Kadoudal. Mont a ra e bodad renerezh Bodadeg ar Sonerion e 1962. Titl gwellañ soner daou-ha-daou e Breizh e 1963 a dap gant e vignon Sam Le Poupon ha gantañ ec’h embann meur a bladenn sonerezh : "Dañs Fisel", "Au pays des Mille Boutons", "Noce bretonne à Plouray".\nEkonomiezh ha politikerezh[kemmañ | kemmañ ar vammenn]\nDistroet d’ar vro e 1967 e sav un ti-moulañ (Ti-moulañ Kreiz-Breizh) e Rostrenenn. Engouestlet eo neuze e buhez sevenadurel, armerzhel ha kevredigezhel ar vro. Krouer ha kadoriad Foar-diskouez Kreiz-Kornôg Breizh eo neuze hag e ro lañs da gevredigezh kevelouriezh Rostrenenn gant Kantirk (Iwerzhon). Dilennet eo e kuzul kêr Rostrenenn ha deuet oe da vezañ eilmaer e 1983.\nEn e di-moulañ e veze moulet ''La Nation Bretonne'', kelaouenn Glenmor, Xavier Grall hag Alain Guel.\nBodadeg ar Sonerien[kemmañ | kemmañ ar vammenn]\nE 1962 e voe dilennet e Komite Ren BAS (Bodadeg ar Sonerion). E 1982, e voe dilennet e plas Polig Monjarret e penn BAS. E-pad 9 bloaz e vez addilennet. Asantiñ a reas e 1986 derc’hel post kadoriad kreizienn sevenadurel Amzer Nevez e Plañvour e-lec’h ma chom e-pad 13 vloaz. He c'hadoriad a-enor eo bet da c'houde. Diouzh un tu all e chom ezel eus meur a gevredigezh (SUAV, "Glenmor : an distro", h. a.).\nRoet eo bet dezhañ kolier "Urzh an Erminig" e 2007 e Sant-Brieg.\nAdtapet diwar « https://br.wikipedia.org/w/index.php?title=Martial_Pézennec&oldid=1586314 »\nKemmoù diwezhañ degaset d'ar bajenn-mañ d'an 7 Eost 2014, da 10:15.


Nepociano Asturiez - Wikipedia\nNepociano Asturiez a oa un uheliad wizigot hag a voe dilennet da roue Asturiez e 842 e-lec'h hêr reizhwir ar gurunenn a-berzh tad, Ramiro.\nNepociano a oa comes palatii (kont paleziat) e lez ar roue Alfonso II Asturiez. N'ouzer ket piv e oa e dud. Meneget eo en dihelloù evel cognatus regis, da lavarout eo kar d'ar roue, moarvat a-berzh mamm ar roue, ar Vaskonez Munia de Álava.\nKlask a reas kemer ar gurunenn goude marv ar roue. Bodañ a reas soudarded, un armead Astured ha Vaskoned, ha ganti ez eas a-benn da arme Ramiro, e gevezer, a oa e Galiza.\nEmgann a voe e Cornellana, war lez ar stêr Narcea. Faezhet e voe lu Nepociano. Tapet e voe an alouber e Primorias (nepell diouzh Cangues d'Onís en Asturiez, pe belloc'h e mervent Kantabria), dallet, ha bac'het en un gouent, nemet n'ouzer ket pelec'h.\n↑ (es) Erice, Francisco ha Uría, Jorge : Historia básica de Asturias, Xixón : Silverio Cañada Editor, 1990 p.58 (ISBN 978-84-7286-310-1)\nAdtapet diwar « https://br.wikipedia.org/w/index.php?title=Nepociano_Asturiez&oldid=1978820 »\nKemmoù diwezhañ degaset d'ar bajenn-mañ d'an 6 Meu 2022, da 12:14.


Iwerzhon - Wikipedia\n(Adkaset eus Iwerzhoniz)\nIwerzhon (Éire en iwerzhoneg) eo an trede enezenn vrasañ en Europa. Emañ war ribl ar Meurvor Atlantel. Republik Iwerzhon (ez ofisiel, Éire pe Ireland), a zo enni pemp c'hwec'hvedenn eus ar gorread (Su, Reter, Kornôg, Gwalarn) hag ar peurrest, er Biz a zo gant Norzhiwerzhon, dindan Rouantelezh Unanet Breizh-Veur ha Norzhiwerzhon.\nEmañ Iwerzhon e kornôg kevandir Europa\nAr pennad-mañ a denn da enez Iwerzhon (Éire en iwerzhoneg). Diwar-benn ar riez Iwerzhon pe Éire hec'h anv, sellet ouzh Republik Iwerzhon.\nGwelet a reer elfennoù zo eus torosennadur Iwerzhon war ar gartenn-mañ. (Sellet ivez ouzh un doare brasoc'h gant muioc'h a ditouroù).\nUr blaenenn greiz gant aradennadoù menezioù bihan tro-war-dro eo enez Iwerzhon. Ar gern uhelañ, ar C'harrauntuohill (Iwerzhoneg: Corrán Tuathail), a sav betek 1041 m. Ar stêr Shannon, an hini hirañ (259 km), a red e-kreiz ar blaenenn hag he zraoñienn a droc'h ar vro e div lodenn. Gant an hinad gleb ha klouar e kresk war an enezenn a-bezh ur struzh glas (pradoù, geunioù ha lanneier peurvuiañ) douret mat gant ar glaveier stank a-walc'h. Setu perak e vez graet eus Iwerzhon an Enez c'hlas pe an Enezenn glaz-emrodenn. Gorread an enezenn a zo 84 079 km².\nRannet eo Iwerzhon e peder froviñs istorel: Connacht, Leinster, Munster hag Ulster. En iwerzhoneg e reer anv eus ar 'Cúige' ( = pempvet). Gwechall e oa Connacht, Munster, Ulster, Leinster ha Meath, homañ a endalc'he kontelezhioù Meath, Westmeath ha Longford. Pelloc'h e voe divizet krouiñ 32 gontelezh evit melestradur ar vro. C'hwec'h kontelezh en Ulster a zo chomet dindan beli ar Rouantelezh-Unanet, cheñchet an anv da Norzhiwerzhon pa voe rannet Iwerzhon e 1922. E Republik Iwerzhon e vez doujet da harzoù kozh ar c'hontelezhioù, nemet e Tipperary ha Dulenn hag a zo bet isrannet. Evit ar votadegoù, ar pastelloù-bro a vez savet diwar kontelezhioù rannet pe deuzet gant ma vo doujet d'o harzoù dre-vras evel ma vez roet urzh gant ar Vonreizh. An 32 gontelezh a chom takadoù identelezh evit ar sportoù hag ar sevenadur lec'hel.\nAn darn vrasañ eus an douaroù a c'heller tennañ gounid diouto a zo e kontelezhioù ar c'hornôg. Aze emañ ivez ar menezioù brasañ ha kaerañ a sach meur a dourist evit bourrañ ouzh gweledvaoù plijus hag ar mor glas diharz.\nPennad dre ar munud : Istor Iwerzhon.\nAdtapet diwar « https://br.wikipedia.org/w/index.php?title=Iwerzhon&oldid=1903478 »\nKemm diwezhañ d'an 25 Mae 2021 da 10:23\nKemmoù diwezhañ degaset d'ar bajenn-mañ d'an 25 Mae 2021, da 10:23.


Kasketenn Snapback glas ar Redadeg — Boutik Mignoned ar brezhoneg\nBoutik Mignoned ar brezhoneg / Kasketenn Snapback glas ar Redadeg\nKasketenn Snapback glas ar Redadeg\nAr Redadeg, Nevezentioù\nUr redadeg a-eilek eo « ar Redadeg », savet e 2008 hag a vez redet bep eil bloaz. Evit skoazellañ raktresoù evit ar brezhoneg e vez gwerzhet kilometradoù : 2020 km e 2020.\nPrenit ho hini war lec’hienn ar Redadeg !\nKasketenn « Snapback » Glas ar Redadeg\nUr gasketenn du gant ul lerbenn c’hlas, skrivet « ar Redadeg » warni.\nDiouzh ar giz e oa ar stumm « snapback » er bloavezhioù 90. Ha distroet ar giz-mañ bremañ !\nN’eus nemet 2 er stok\nBitrakoù, Nevezentioù Badj spilhenn “BZH a gomzan »\nFestival GBB, Dilhad, Nevezentioù T-shirt du-mouk GBB (Gouel broadel ar brezhoneg)\nNevezentioù, Pladennoù - son Pladenn 10 vlez Diwan Rianteg


Ar gevredigezh Kan ar Bobl - Kan ar Bobl\nKan ar Bobl, "le chant du peuple"\nA-c’houde 1973 e ro tro Kan ar Bobl da lakaat sonerezh Breizh da vevañ ha da binvidikaat. Adal an nevez-hañv e vez rakdibabet an emstriverien e pep korn bro e Breizh, ha pa vehe e brezhoneg, e gallaoueg pe e galleg, gant ur jury a-zevri.\nGoudese en em gav an dud rakdibabet evit an tolpad diwezhañ e Pondi, kentañ dibenn-sizhun vakañsoù skol an nevez-hañv. Aze e kej an emstriverien gant arvesterien a bep lec’h e Breizh hag ag an diavaez. Ur fest evit ar familhoù eo, lec’h ma vez dañset, sonet, kanet daou zevezh pad, un tañva a festivalioù an hañv.\nE Kan ar Bobl ez eus bet dizoloet sonerien a vez klevet hiriv an deiz war leurennoù pe festoù-noz Breizh.\nDeoc’h-c’hwi bremañ da zont da zizoleiñ talantoù nevez a lako sevenadur poblek Breizh da vevañ benn arc’hoazh.\nDoereioù ar rouedad\nBevit pe bevit en-dro tolpad diwezhañ 2021\nE 2021, goude ur bloavezh wenn en arbenn d’an enkadennn, eo bet adnevezet ar mont-en-dro. Ur c’honkour en linenn, dre videoioù, a vez kinniget ar bloaz-mañ. Gellet a rit sellet doc’h rac’h kinnigoù an tolpad diwezhañ hag anavout roll ar loreidi.


Boc'hruz - Wikipedia\n(Adkaset eus Erithacus rubecula)\nGenad : Erithacus\nAr boc'hruz, pe boc'h-ruz, pe boc'hig-ruz, (Erithacus rubecula an anv skiantel anezhañ), a zo un evn golvaneg, ruz pe liv orañjez e grubuilh, ha boutin-tre en Europa.\nAr par hag ar barez a zo heñvel-tre. Gallout a reont bevañ war-dro trizek vloaz.\nAmprevaned, kevnid, buzhug, bruzun, un nebeud hadennoù ha frouezh.\nBevañ a ra el liorzhoù, er c'hoadoù hag er girzhier. Ul labous arsezat eo en Europa ar c'hreisteiz, met hini Skandinavia pe Rusia a zivro d'ar c'hreisteiz e-pad ar goañv. Neizhiañ a ra adalek miz C'hwevrer betek miz Gouere en un neizh aozet gant reun ha pluñv.\nLavarout a ra ur vojenn en dije tapet an evnig liv ruz e grubuilh pa voe kroazstaget ar C'hrist. Gant e zivaskell e klaskas sec'hañ daeroù ar boureviad ha gant e bigos lemel spern ar gurunenn a c'hloaze e dal : kouezhañ a reas un dakenn wad war al labousig, just d'an ampoent.\n↑ Boc'hruzig rujodenn (liester : boc'hruziged rujodenn) hervez TermOfis Ofis Publik ar Brezhoneg.\n↑ Va Zammig Buhez gant Jarl Priel, Al Liamm, 1954, p.89.\n↑ 2012, pajenn 1200a.\n↑ EVNED Breizh gant Claude Péridy, Hor Yezh, 1995, p.102.\nAdtapet diwar « https://br.wikipedia.org/w/index.php?title=Boc%27hruz&oldid=1730813 »\nKemmoù diwezhañ degaset d'ar bajenn-mañ d'an 17 Kzu 2016, da 14:27.


Instruction evit gouel an Nativite - Wikimammenn\nInstruction evit gouel an Nativite\nCharlez ar Brizh\nHeuriou brezonnec ha latin\nL. Prud'homme, 1849 (p. 280-281)\n◄ Instruction evit Assomption ar Verc’hes Instruction evit gouel an Nativite Instruction evit gouel ar Gonception ►\nEus ar Verc’hes Vari mam da Zoue.\nEN eizvet devez a vis Guengolo e celebr an Ilis ar gouel eus an nativite pe a c’hinivelez ar Verc’hes Vari, da lavaret eo, an deiz ma oe ganet miraculusamant pur ha neat a bec’het, eus a sant Joachim hac a santes Anna, pere oa he zad hac he mam, hac a voa eus a lignez ar roue David, peguen paour bennac ha peguen dister bennac oant er bed. Eet oant emeas a oad da gaout bugale ; rac hor Salver ne de quet en em gontantet da choas epquen ur vam guerc’h, talveset e bet dezan ouspen e sortize he vam eus a zaou zen oajet, pe en re e vize maro an inclination da blijadurez ar c’hic, evit ma vize ar conception hac an nativite eus ar Verc’hes he Vam quent un œuvr eus ar c’hraç eguet eus an natur. Dre ar vertuz vras hac ar santelez eus ho buez e veritas Sant Joachim ha santes Anna beza tad ha mam d’ar Verc’hes ; rac ret eo e ve excellant ar vezen, evit douguen ur froez excel1ant ivez. Ar pez a zisquez d’an tadou ha d’ar mamou penaus, mar fell dezo e roe Doue dezo bugale vad, e tleont beva ervad ivez ho-unan.\nAn Ilis a zeu da solennisa ar gouel-ma eus a nativite ar Verc’hes, da guenta, evit enori ar Verc’hes en he antre pur hac eürus er bed-ma; ha d’an eil, evit trugarecat Doue d’he beza digacet er bed evel ur verelaouen hac ur goulaoui-deiz d’hon rejouissa. Rac evel m’az eo ur goulaoui-deiz ar fin eus an nôz hac ar gommançamant eus an deiz caër, ar Verc’hes ivez eo bet ar fin eus hon tristidiguez hac ar gommançamant eus hor joa ; hac evel ma teu ar verelaouen araoc an heol, eo bet deut ive ar Verc’hes araoc an heol a justiç hor Salver, pehini a dlie chasseal an devalijen eus ar pec’het divarnomp, hac hon dilivra diouz an nôz eus ar maro eternel. Quement-se so represantet en antiphonen a gan an Ilis hirio d’ar Magnificat, pehini a gueffot en mis Guengolo, en renq oræsonou ar goueliou.\nIntantion an Ilis er gouel-ma eo ma teuemp da enori ha da imita ar santelez eus ar Verc’hes, o lacat bor poan, evelthi, d’en em renta dîn da receo Jesus-Cbrist ennomp, o veva da viana exant a bec’het marvel, evel ma e deveus-hi bevet ezant a bec’het veniel, o cundui ur vuez paour hac humbl, ha cuzet ouz ar bed, hac occupet ato en Doue hac en devotion. Erguis-se ivez e tleomp tec’het diouz an antreteniou inutil eus ar bed, sevel alies hor speret hac hor c’halon etrese Doue, hac en em occupi ato en hon dever hac en hor servij hervez hon c’hondition. Mæs ar pez a so da veza remerquet muia er santelez eus he buez, eo ar bromessa pehini a reas da Zoue ar grouadurezic vian da viret epad be buez be virjinite ; ar pez eus a dra ne oe guelet biscoas exempl ebet bete neuse, evel ma hen remerq an oll tadou ancien. Mar fell deoc’h eta en em renta agreabl d’ar Verc’hes, e renquit dreist peb tra caret ar burete, ha tec’het gant un horrol bras diouz quement a ve caus deoc’h da goll ar vertuz-se.\nAdtapet diwar « https://br.wikisource.org/w/index.php?title=Instruction_evit_gouel_an_Nativite&oldid=165272 »\nKemmoù diwezhañ degaset d'ar bajenn-mañ d'an 29 Du 2020, da 12:03.


Deskadurezh : rezore\nDeskadurezh publik : gallout a reer digeriñ klasoù divyezhek e Breizh c’hoazh?\n"Kartenn skol an deskadurezh publik: Gallout a reer digeriñ klasoù divyezhek e Breizh c’hoazh?" : setu titl ur gemenadenn bet embannet get an UGB, Unvaniezh ar gelennerion brezhoneg :\n"Seul ma’z a ar bloavezhioù war-raok seul strishoc’h e teu an divizoù da vezañ evit digeriñ klasoù divyezhek, war un dro gant ur politikerezh hollek eo e bal digreskiñ an niver a gelennerion ha dilemel postoù. Kement-se en un degouezh diskar koust ar servijoù publik.\nAnat eo eo an hentadoù “war ar bord” hag a zo gwazh da gentañ deus distokadennoù ur politikerezh gouarnamant drastus.\n- Stummañ kelennerion: Hag-eñ zo un diouer a gelennerion divyezhek stummet, ne vez degaset gwir respont ebet er raktresoù steuñviñ ar masterioù a briento an danvez kelennerion d’ar c’henstrivadegoù (ha n’ouzer ket ar pezh a vo enne zokenoc’h!).\nDiasur eo dazont ar greizenn stummañ kelennerion divyezhek.\nN’eus raktres fetis ebet evit enframmañ an eilerion (labourerion dre varc’had).\n- An niver a vugale er c’hlasoù: Herzel an niver a vugale gant o daou vloaz a vezañ en tu all da 15% er skol-vamm eo politikerezh ar rektorelezh. Hemañ avat a ya a-benn e kleuz an dachenn: n’eus ket ti all ebet aveet kenkoulz evit degemer ar vugale evit bremañ, koulz evit a sell an ti ha stummadur ar c’hoskor.\nGwelloc’h evit ar re all e oar ar gelennerion divyezhek pegen bras eo ar skoliata abred pa vez anv deus an divyezhegezh kenurzhiet.\nGouzout a ouzont ivez e vez laket o c’helennouriezh en arvar diouzhtu pa vez degemeret en tu-hont da 15-20 skoliad 2-3 bloaz. Perzh mat ha bezañ ar c’hlasoù divyezhek zo laket en arvar en deizioù-mañ gant an divizoù nerzhek laket da dalvout evit digeriñ er skol-vamm.\n- Politikerezh ar polioù: Krouet zo bet polioù kelenn gant teknikachourion, ar c’hoskor hag ar reizhoù a oa ezhomm dioute avat n’int ket deuet da heul. Gant-se e oa war ar skolajoù koll bugale o tont deus ar skolioù ha war al liseoù koll bugale o tont deus ar skolajoù.\n- Koublañ ar strollegezhioù: E kement lec’h e vez graet divizoù e vez tammoù kas etre ar velestradurezh hag ar strollegezhioù tiriegezh abalamour d’ar c’hlasoù divyezhek.\nOrdinal ez a ar mil-tamm divizout a-enep d’an digeriñ klasoù divyezhek pa vez d’aozañ ar gartenn-skol, ha kement digoridigezh a zeu da vezañ ur gwir foetad-stourm.\nN’eus ken ’met un treuzkas galloudoù hag a c’hallo reiñ tro da diorren an hentadoù divyezhek, gant ma vo graet tamm-ha-tamm ha marc’hataet gant ar rannvro a-benn kaout an arc’hant a ya da heul."\n00:05 Publié dans Breizh/Bretagne, Brezhoneg/Langue bretonne, Deskadurezh/Education | Lien permanent | Commentaires (0) | Tags : brezhoneg, deskadurezh


Buhez ar Sent/1912/Itron-Varia Mene-Karmel - Wikimammenn\nBuhez ar Sent/1912/Itron-Varia Mene-Karmel\n◄ Herri Itron-Varia Mene-Karmel Leanezed Kompiegn ►\nC’houezekvet devez a viz Gouere\nKentan tra a ra ar vamm d’he bugel, dal ma teu war an douar-man, eo e wiskan.\nAr Skritur Zantel, evit rei d’imp da anaout pebe karante he devoa Anna evit he mab Samuel, a zesk d’imp he devoa grêt he-unan eur zaë gaer d’ezan. Ar Werc’hez Vari a reas ive eur zaë da Jezuz.\nEr bla 1314, da varo Klemant V, Kador sant Per a chomas goullo daou vla, tri miz ha seitek devez. Ar c’hardinal Jakez Osa a oa glac’haret o welet trubuilhou an Iliz, hag a bede ar Werc’hez d’o berrât. Eun nozvez, Mamm Doue a lavaras d’ezan e oa o vont da vezan hanvet da vikêl Jezuz-Krist, hag e renkje, dal ma vije azezet war Gador sant Per, embann dre ar bed holl e tennje eus ar purgator, d’ar zadorn kentan war-lerc’h o maro, ar re a vije en breuriez skapular Karmel, gant m’o dije miret o glanded, pep-hini herve e stad, ha lavaret bemde he ofis bihan, pe grêt vijil da verc’her ha da zadorn en he enor.\nAdtapet diwar « https://br.wikisource.org/w/index.php?title=Buhez_ar_Sent/1912/Itron-Varia_Mene-Karmel&oldid=37951 »\nKemmoù diwezhañ degaset d'ar bajenn-mañ d'an 29 Mez 2012, da 05:30.


Ag er santimanteu a vadeleah a béré é ma læn Calon er Uirhiés glorius Vari aveit omb - Wikimammenn\nAg er santimanteu a vadeleah a béré é ma læn Calon er Uirhiés glorius Vari aveit omb\nJ.-M. Galles, 1829 (p. 304-307)\n◄ Ag er bouvoër en dès er Uirhiés glorius Vari étal en Eutru Doué aveit en dut Ag er santimanteu a vadeleah a béré é ma læn Calon er Uirhiés glorius Vari aveit omb Ni a zeli pedein Mari ►\nAg er bouvoèr en dès er Uirhiés glorius Vari étal en Eulru Doué aveit en dut.\nMARI a zou merh câret en Tad éternel, mam er Mab, pried er Speret-Santel. Comprenet er péh a signifi er honzeu-zé, ha hui a gomprenou péh quer bras é hé fouvoër.\nMerh en Tad éternel, merh hemb couciadur ha parfættoh hé hunan dirac é zeulegat eit ol en dut, er Sænt hac en Ælet assamble, péh pouvoër n’hé dès hi ar é galon !\nEan en dès reit tehi én nean ur bouvoër péhani a zou ingal doh er græceu hemb nombre a ras dehi gùéh aral ar en doar.\nMam de vab Doué deit de vout dén, quer guir èl mé ma hun mameu er-ré en dès hun laqueit ér bed, ne vou hi cheleüet guet hé mab ?\nHi a éel, dré hé fedenneu, ol er péh a éel hé mab a nehou é hunan, revé m’el lar en Tadeu santel ag en Ilis.\nBout én arvar a hi hé dès pouvoër assès étal en Tad éternel eit obtenein demb er græceu necessær, a zou bout én arvar mar dé inouret er vam guet hé mab.\nSalomon a larai de Vethzabée é oai just hé cheleüet guet madeleah, rac ma oai é vam. A éellein a ra Mari, a pe bed aveit omb, receu ur rescond aral én un tribunal é péhani en hé dès peb sort droët.\nA pe oulennamb un dra-benac dré intercession er Sænt, ou haranté aveit Doué, hac hun honfiance én ai a angage Doué d’hun secour ; mæs a pe oulennamb dré intercession Mari, hé rang memb, hé halité a vam de Zoué a gonze aveit omb.\nChouget en dès vennet un Doué memb aboéissein dehi ar en doar. Ag ean en dou bihannoh a vadeleah én hé hevér, bremen a pa en dé aséet étal d’ou én nean.\nEan en dès laqueit étré hé deorn ol é vadeu, ha dré z’hi é en hum blige doh ou accordein demb.\nAnfin, mar éel ur pried câret én ur fæçon tinér guet hé fried, obtenein er péh a gar, Mari, pried er Speret-Santel, a éel tinerrat er pried divin-zé én hun hevér, hac obtenein guet-ou er græceu brassan.\nHa nezé, Doué en dès hi choéget eit bout Rouannés en nean hac en doar. Ean en dès reit enta dehi ur bouvoër jaugeable doh er galité-zé.\nUr Rouannés n’hé devehai meit en hanhue a Rouannés, ma ne éellehai secour er-ré miserable ha gobér ré eurus.\nDoué péhani, dré bedenneu er Sænt, en dès groeit mara ùéh er miracleu brassan, a ean a rehai mui a zifficulté eit gobér er memb miracleu dré beden en hani a zou ou Rouannés.\nGuirhiés beniguet guet en Ælet ha guet en dut, assuret èl ma on ag er bouvoër e hoès dirac Doué, m’hum laca antièremant édan hou protection.\nProtection assuret péhani ne vanq jamæs ; protection ol-buissant doh péhani nitra ne resiste ; protection général péhani n’en dé refuset de hanni.\nCroaidur cablus é quevér me zad, ha péhani dré z’on me hunan ne véritan quet bout cheleüet guet-ou, m’hou choége aveit m’avocadés étal d’ou.\nMam men Doué, pligéet guenoh veil ar me homportemant, réglein me faseu é peb amzér ha partout ; rac partout ne gavér meit dangérieu aveit er horf hac aveit en inean.\nAdtapet diwar « https://br.wikisource.org/w/index.php?title=Ag_er_santimanteu_a_vadeleah_a_béré_é_ma_læn_Calon_er_Uirhiés_glorius_Vari_aveit_omb&oldid=105911 »\nKemmoù diwezhañ degaset d'ar bajenn-mañ d'an 19 Eos 2017, da 10:12.


Journal de Renaud Camus, dimanche 9 septembre 2018\ncréée le lundi 10 septembre 2018, 12 h 25\nmodifiée le lundi 10 septembre 2018, 12 h 28Plieux, dimanche 9 septembre 2018, une heure du matin (le 10). Nous avons reçu hier, samedi, accompagné d’un agent immobilier d’Agen, M. Éric Carmié, de “Châteaux pour ~~~~~”, ~~~~~ ~~~~~ ~~~~~~~~~~~ ~~~ ~~~~~~~~ ~~~~~~~~~, ~~~~~ ~~~~~~~~, ~~~~ ~~~~~ ~~~ ~~~~-~~~-~~~~~~, ~~~ curieuse tour médiévale, ~~~ ~~~ ~~~~~~~~. ~~’~~~~ ~~~ ~~~~~~ ~~~ ~~~~~~~~~~~ ~~~~~~~~~~, ~~~ ~~~~~ ~~~~~~~, ~~~ ~~~~~ ~~~~ ~~~ ~~~~~~~~ ~~~~~~~~~~~~~~~~. ~~~ ~~ ~~~~~ ~~~~~~~~, ~~~~~ ~~~ ~~~~~~ ~~~ ~~~~~~~ de Plieux, des ~~~~~~~~~ ~~~ ~~~~ ~~~~~~~~~~~~~ ~~~~~ ~~~~~ ~~~ ~~~~~ ~~~~~~~ ~~~~~~~ ~~~~~~~. ~~~ ~~~~ ~~~ ~~~~~~~~ ~~ ~~~~ ~~~~~~ ~~~~~ ~~~~ ~~~~~ ~~~ ~~~~ ~~’~~~ ~~~~~~~ ~~~~ ~~~~ est, semble-t-il, complètement ~~~~~~~~~~~~. ~~’~~~~ ~~~~~ ~~~~~~~~~. ~~’~~~~~~ ~~~~~~~~, ~~~~ ~~~~~~~~, ~~~~~ ~~~~ ~~~~ ~~~~~~~ ~~~ ~~~~~ ~~~ ~~~~~ ~~~~ ~~ ~~~ ~~~~~~~~ ~~~~ ~~~~~~~~~~ ~~~ ~~~~~~~~ ~~~~ ~~~~~~~~~~~-~~~~~ ~~~ “ce genre de ~~~~~” : ~~’~~~~ ~~~~~, ~~ ~~~ ~~~~~~~~~ ~~~~~~~~~, ~~~~ ~~~~~~~~~ ~~~~~~~~~~, ~~~~~ ~~~~ ~~’~~~~~~~~~~~ ~~~ ~~~~~~~~, ~~~~~ ~~~ ~~~~~~~~~ ~~~ ~~~~~ ~~~~~~~ ~~’~~~~~~ ~~~~~~ ~~’~~~~~~. ~~. ~~~~~~~, ~~~~, ne jette pas ~~~ ~~~~~ ~~’~~~~ ~~ ~~~~~ ~~~ ~~~~ ~~~~ ~~~~~~~~~~, ~~~~~~~~~~~ ~~~ ~~~~~~~~-~~~~ — ~~~ ~~~~~~~ ~~~~~ ~~~~~~~~ ~~~~ ~~~~~ ~~~~ ~~~~~~~~~~ ~~~~~~~~~~~ ~~~~~ ~~~~~~ ~~~~, ~~~~~ ~~~ mâchicoulis et d’archères, ~~~ ~~~~~ ~~ ~~~~~ ~~~~~~~~~~~~ ~~ ~~~~ ~~~~~~~~~~~~ ~~~~~~~ ~~~~ ~~~ ~~~~~~~~~~ ~~~ ~~~ ~~~~~~~~~ ~~~~~~~~~~~. ~~’~~~~ ~~~~~-~~~~~ ~~~~~ ~~~ ~~~~ ~~~~~~~~… ~~~ ~~~~~~ ~~~~~ ~~~ ~~~~~~~~ d’hôtes, dans les ~~~~~-~~~~~~~, ~~~~~ ~~~~ ~~~~~~ ~~’~~~~~~~~~~~ ~~~ ~~~~~~~, ~~~ ~~~~~~~~~~, ~~’~~~ ~~~~ ~~~~~ ~~~~~~~ ~~~’~~~ ~~’~~ ~~ ~~~~ ~~~ ~~~~~~~~~~, ~~~ ~~~~~~ ~~~~~~, ~~~~~ ~~~ ~~~~~, ~~~~ ~~~~ ne souhaitent pas ~~~~~ ~~~~~~~~ ~~ ~~’~~~~~~~~~~~~~~~ anachronismes.\nNous ~~~~~~~ ~~~~~~~~~ ~~’~~~ ~~~~~~~~ ~~~~~, ~~~~, ~~~~ ~~~~~~ ~~~ ~~~~, ~~~~~ ~~~~~~~ : huit ~~~~~ ~~~~~~~~~~ ~~~~~~ euros. ~~’~~~~ ~~~~~~ ~~~~~~~ ~~’~~~ ~~~~~~ arrivé, deux jours ~~~~~ ~~~~, ~~~~~ ~~’~~~~~~ ~~~~~~~~, ~~~ ~~~~~~~~ ~~~ ~~~~~~ ~~~ ~~~~~ ~~~~~~ ~~~ ~~~~~~~ ~~~~~~~~~~~, ~~~~~ ~~~~~ ~~~~~~~~~~ ~~~~~~ ~~~~~~, ~~~ ~~~~~~, ~~~ ~~~~~~~~, ~~~ ~~~~~~~~~~~~~ ~~~ l’agence Besse, qui ~~~~ ~~’~~~~ ~~~~~~~~ ~~~~~ ~~’~~~~~~~, ~~~~~ ~~~~~~~~~~~~, ~~~~~~~ ~~~~~~ ~~~~~~~~~ ~~~~~~~~~, ~~~~~~~~~ ~~~~~ cordiale.\nPaul-Marie ~~~~~~~~~, ~~~~ ~~~~~~~ ~~~~~~~ ~~ ~~~~~~~~ ~~~~ ~~~~~~~~~, ~~~ ~~~ ~~, ~~~~-~~~, « trop de mauvais ~~~~~~~~~~ » (~~~~~ ~~~ ~~~~~~~~~ ~~~’~~~ ~~~~~~ ~~~ ~~’~~~~~~~~, ~~~~~ ~~~~~ ~~~~ ~~~~~~ ~~~~~, ~~~~~~~ ~~~~ ~~~~~~~ “~~~~~~~~~”…), ~~~~~~~ ~~~~~ ~~~~~~~~~~ ~~~~ ~~~~~~~, ~~~~~~~~ ~~ ~~~ ~~~~~~~~ prix.\nQuant au chien ~~~ ~~~~, ~~~ ~~~~~~~~~ ~~’~~~ ~~~~~~~~~~~~~ ~~~ ~~’~~~~~~~~ ~~~~~~~~~ ~~ ~~~~ ~~~~~~~~~~, ~~’~~~~~~ ~~~~ ~~~~~~~~~~ ~~~~ ~~~~~ ~~~~~~ ~~~~~ ~~~~ ~~~~~~~~, ~~~~~ ~~ ~~’~~~~~~ : ~~~~~ ~~~~ ~~~~~ commenceraient à trouver ~~~’~~~ ~~~~ ~~~ ~~~~~~ ~~~~~ ~~~~~~~~, ~~~ ~~~~ ~~~ ~~~ ~~~~~~~ ~~~~ ~~~ ~~~~ ~~~~ ~~~~~, ~~~~~~ ~~~~~…\nvoir l’entrée du dimanche 9 septembre 2018 et ses 2 images dans Le Jour ni l’Heure


Lesanv Julien grix, Gainsbarre, Ar paotr e benn-kaol\nAnv Lucien Ginsburg\nGanedigezh 2 a viz Ebrel 1928 Pariz\nMarv 21 a viz Meurzh 1991 Pariz\nRummad kanañ Son gall, Reggae ha Pop\nMicher Oberour-kompozer-kaner, Filmour ha Aktour\nRummad vouezh Baryton\nBenveg sonerezh Piano, gitar, akordeoñs, armonika\nLabel(où) Philips (strollad Universal Music)\nSerge Gainsbourg, bet ganet Lucien Ginsburg d'an 2 a viz Ebrel 1928 e Pariz (Seine d'ar mare-se, Bro-C'hall) ha marvet d'an 2 a viz Meurzh 1991 er memes kêr, a oa un aktour, livour, kaner-sonaozer, filmaozer, pianoour, skrivagner, ha saver senario gall.\nMab e oa da zivroerien yuzev rus. En e yaouankiz e hunvree bezañ livour. Dont a reas da vezañ brudet e-giz kaner-sonaozer, ha stekiñ a reas ouzh meur a zoare-sonerezh, met ivez ouzh ar sinema hag al lennegezh. Koulskoude, pa grogas da vont war al leurenn ne oa ket ken aes ha se dre e gorfelezh diaes. E vuhez pad, Serge Gainsbourg a c'houzañvas dre m'en doa ar santimant da vezañ laosket a-gostez ha dre ar skeudenn a gase dezhañ e velezour : hini ur paotr termenet e-giz droch. Krouet en deus meur a film, videooù-klipoù ha kompozet ouzhpenn 40 bandenn-sklent.\nA-benn ar fin en em krouet eo ur skeudenn barzher milliget hag arveller. Testennoù e ganaouennoù a c'hoari kalz war ur ster doubl hag a ro ur skeudenn eus e goust evit an arvell, dreist-holl orgedus (Lemon Incest) pe gadalek (Love on the Beat). Plijout a ra ivez da Serge Gainsbourg c'hoari gant e venegoù lennegel evel Alphonse Allais (l'Ami Caouette) pe Paul Verlaine (Je suis venu te dire que je m'en vais). Koulskoude, soñjal a ra dezhañ e oa ar c'hanaouennoù, ha dreist-holl komzoù ar c'hanaouennoù, evel un dra ha n'eo ket ken pouezus ha se, memes ma implije stummoù barzhek evel e-barzh Comment te dire adieu ?.\nDre zaremprediñ ha daremprediñ, Gainsbourg a hoalo merc'hed brav-tre, eus Brigitte Bardot da « Bambou », Caroline Paulus eus e wir anv, hag a roio dezhañ e vugel diwezhañ, Lucien, « Lulu », en ur dremen dre Jane Birkin, gant piv en do e verc'h Charlotte Gainsbourg.\n1.2 E penn kentañ e bed ar sonerezh\n1.3 Pa grog da vezañ anavezet\n1.4 « Gainsbarre »\n1.5 Serge Gainsbourg hag ar sonerezh klasel\n2 E vuhez prevez ha santimantel\n3 Ur film war e vuhez\n4 Dastummad Pladennoù\n4.2 Kanaouennoù pennañ\n5.1 E-giz film-aozer\n5.2 E-giz aktour\nE dad, Joseph Ginsburg, a-raok bezañ dedennet gant al livadur, a zo aet da Skol-Sonerezh Sant-Petersbourg, ha da hini Moskov evit studiañ ar sonerezh : dibabet en doa ar piano. Hag, e Krime, kejañ a ra gant Olia Besman, ur mezzo-soprano hag a zeuio da vezañ e wreg. Joseph hag Olga a guitaas Rusia e 1919, evit mont da B/Pariz, evit tec'hel rak ar brezel hag ar volcheviked, en ur dremen dre Istanboul, ha dre vMarselha. Joseph a oa c'hoarier piano en un ostaleri hag Olga a gane er skol sonerezh rusian. Bevañ a reont rue de la Chine en 20vet arondisamant Pariz. Bez' o deus ur mab kentañ, Marcel, hag a varv yaouank gant kleñved. Bez' o devo da c'houde ur plac'h, Jacqueline, e 1926, ha gevelled, Liliane ha Lucien, anvet bremañ Serge Gainsbourg, e 1928.\nBloavezioù an eil brezel bed a zo bet diaes dezho : Serge a zo bet rediet da zougen ar steredenn velen. Ret e vo dezhañ mont da guzhat er c'hoadoù e-pad tri devezh dre m'emañ an SS o klask war-lerc'h ar Yuzevien. Ar familh a gavo repu e proviñs, en ur gêriadenn eus Haute-Vienne, e 1944, dindan anv Guimbard.\nEn distro da Bariz, goude an dieubidigezh, ar familh vihan a chomo er 16vet arondisamant e Pariz. Lucien a zilez e vloavezhioù skol un tamm a-raok ar vachelouriezh el lise Condorcet. Enskrivañ a ra neuze e skol an arzoù met aet eo skuizh gant al live uhel matematik hag e leuskel a ra da gouezhañ. Ober a ra anaoudegezh gant Élisabeth Levitskye e 1947, hag e vo e gompagnunez betek o eured d'an 3 a viz Du 1951.\nAr bloavezh 1948 a zo ur bloavezh pouezus dre ma ra Lucien e servij soudard e Courbevoie e_lec'h ma vo kaset alies d'an toull-bac'h evit disujidigezh. Kregiñ a ra amañ e "brantad " alkol, en em vezviñ a ra gant ar gwin a-gevret gant kamaraded e rejimant. Er prantad-mañ en deus desket seniñ gitar ivez.\nE penn kentañ e bed ar sonerezh[kemmañ | kemmañ ar vammenn]\nKanaouennoù kentañ en deus kompozet Serge a zo bet da 22 vloaz. Ober a ra war-dro ar fonksion edukatour evit ar vugale yuzev savetaet eus ar c'hampoù nazi, e kreizenn Champsfleur. Deuet e oa amañ nemet evit gounit un tamm arc'hant met kemer a ra perzh ha kelenn a ra d'ar vugale tresañ, ober a ra troioù-hud, ober a ra war-dro al laz-kanañ, aozañ a ra beilhadegoù a-gevret gant e c'hitar ha sonioù en deus kompozet. Betek 30 vloaz, Serge Gainsbourg a vev gant labourioù bihan. Kelenner eo bet war an tresañ, war ar c'han, evezhier... Met e dudi pennañ eo an tresañ.\nE-pad vakañsoù pask 1954 engouestlet eo e-giz soner piano en Touquet, gwelout a raio e gevrat nevesaet ar bloavezh war-lerc'h. Amañ e raio anaoudegezh gant e gempenner da-zont, Alain Goraguer. E miz Gwengolo eo gopraet e tavarn Madame Arthur e-giz soner piano adarre hag e-giz mestr laz-soniñ. Kemer a ra e dad ul labour all dezhañ e Milord l'Arsouille. Un nozvezh e ra anaoudegezh gant Boris Vian. Eñ a ziviz cheñch e anv Lucien evit dont da vezañ Serge.\nE album kentañ, Du chant à la une, a ziston met a zo ur c'hwitadenn genwerzhel. Remerket eo gant Marcel Aymé. E vestr Boris Vian, a-raok mervel e 1959, a laka anezhañ da dennañ ouzh Cole Porter.\nOber a ra anaoudegezh gant Elek Bacsik ha Michel Gaudry, goulenn a ra diganto ober ur bladenn gantañ. Bez' e vo Gainsbourg Confidentiel merket gant ur jazz modern-tre hag a blije kalz da Serge Gainsbourg, met, gouzout a ra, ne c'hello ket permetiñ dezhañ tizhout an trec'h. Ar bladenn-se a zo gwerzhet nemet da 1500 skouerenn. E bladenn da-heul Gainsbourg Percussions a zo awenet gant ul lusk afrikan gant Miriam Makeba ha Batatunde Olatunji.\nPa grog da vezañ anavezet[kemmañ | kemmañ ar vammenn]\nO skrivañ evit Juliette Gréco (Accordéon, La Javanaise) ha Petula Clark (La Gadoue) e krogo d'ober berzh, met gant Françoise Hardy (Comment te dire adieu ?) ha dreist-holl gant France Gall e teuio a-benn da gaout ur publik yaouank. Goude e sonioù brudetañ (N'écoute pas les idoles, Laisse tomber les filles), France Gall a c'hounez, e 1965, priz bras kenstrivadeg Eurovision ar ganaouenn goude bezañ choazet an titl Poupée de cire poupée de son, skrivet gant Gainsbourg, e-touez an dek a oa kinniget dezhi. Ar ganaouenn-se a zeu da vezañ ur ganaouenn etrebroadel brudet war an holl wagennoù radio ha France Gall a enroll anezhi e japaneg zoken. Gainsbourg a gendalc'h e berzh gant France Gall, e 1966, a-drugarez da Baby Pop ha dreist-holl Sucettes à l'anis.\nBevañ a ra un istor garantez berr gant Brigitte Bardot, e fin 1967, ha skrivañ a ra ar ganaouenn Initials B.B. goude bezañ skrivet dezhi meur a ditl : Harley Davidson, Bonnie and Clyde, Je t'aime ... moi non plus, hemañ ziwezhañ a zo bet enrollet e koublad, e 1967, en un doare siñfonienn hag a zo bet brudet ar bloavezh da c'houde gant Jane Birkin (ar stumm orin a yelo er-maez nemet e 1986, a zo brudet-kenañ ivez).\nE 1968 e ra anaoudegezh gant Jane Birkin. Je t'aime ... moi non plus ha 69 Année érotique, kanaouennoù skrivet dezhi, a zo brudet-tre. Dont a reont e-pad 10 bloaz da vezañ ur c'houblad lakaet kalz war-raok gant ar mediaioù, e ditloù bras an neventi.\nAr bloavezhioù 1970 a vo merket gant skritur ha kompozadur pevar album nevez : Histoire de Melody Nelson e 1971, Vu de l'extérieur (hag e ganaouenn Je suis venu te dire que je m'en vais) e 1973, Rock around the bunker e 1975, ha L'homme à la tête de chou gant Variations sur Marilou e 1976. Ar pladennoù-se n'o deus ket kement a vrud kenwerzhel (30000 skouerenn gwerzhet). LHistoire de Melody Nelson a zo degemeret gant ar gazetennoù e-giz « le premier vrai poème symphonique de l'âge pop ». Ar bladenn Rock around the bunker en doa meur a ditl hag a oa atahinour, e-giz an titl Nazi rock, SS si bon pe Tata teutonn. Met, e fin ar bloavezhioù 1980, ar bladenn-se a vo Pladenn aour. Sevel a ra ivez sonioù brudet evel L'Ami Caouette. E 1979, kejañ a ra gant ar strollad rock Bijou war al leurenn hag e ouelo un tamm zoken : an arvesterien yaouank a ra dezhañ ur youadeg.\nE miz Mae 1973, Serge Gainsbourg a zo drouktizhet gant un taol-kalon. Diskleriañ a ra d'ar c'hazetennoù ez a da greñvaat e lonkañ alkool ha butun.\nKemer a ra perzh e meur a film, met hoken ma'z eo gwelet evel un aktour awenet, c'hoari a ra nemet e filmoù gant nebeud a vrud. Krouiñ a ra tri film : Équateur, Charlotte for Ever ha Stan the Flasher. Ar filmoù-se a gomz eus an heñvelreizh, an dispakerezh ...\n« Gainsbarre »[kemmañ | kemmañ ar vammenn]\nAr boestoù-noz, al lonkiri ... Muioc'h muiañ e teu Serge Gainsbourg da vezañ « Gainsbarre ». Tremen a ra e abadennoù 'zo er skinwel e lec'h ma vo kazi mezv. Krouiñ a ra e-mod-se e vojenn barzher milliget. E miz gwengolo 1980, ober a ra 10 bloaz emañ Serge Gainsbourg gant Jane Birkin, met, he, ne c'hell ket gouzañv anezhañ ken neuze ez a kuit. Anzav a ra Jane Birkin en un abadenn da c'houde e varv : « Karet am eus kalz Gainsbourg, met aon am boa eus Gainsbarre ».\nOber a ra un anaoudegezh nevez gant Bambou ha skrivañ a raio dezhi (Made in China e 1989). Goude ez a kuit da New York e lec'h ma enrollo e div bladenn diwezhañ : Love on the beat ha You're Under Arrest. Goude ar reggae, ober a ra hip-hop ha funk. Ober a ra meur a sonadeg e Kasino Pariz.\nGainsbourg a varv e 1991 da heul ur pempvet taol-kalon.\nInteret eo gant e gerent e bered Montparnasse. E vez a zo unan eus ar re hag a zo gweladennet ar muiañ, muioc'h eget Jean-Paul Sartre, Simone de Beauvoir hag eget Charles Baudelaire. Abaoe 1991, e vez a zo bepred gant ur bern plantoù hag traoù all (fotoioù, kaol, gerioù bihan, tikedoù metro). Anv ar vez a zo anv Serge Gainsbourg hag e gerent, Olga (1894-1985) ha Joseph (1896-1971) Ginsburg.\nSerge Gainsbourg hag ar sonerezh klasel[kemmañ | kemmañ ar vammenn]\nA-hed e vicher e voe levezonet-mat Gainsbourg gant ar sonerezh klasel. Ma azasaas un toullad kanaouennoù diwar ton bommoù klasel amprestet digant :\nJohannes Brahms (1833-1897) : Baby alone in Babylone (1983, Jane Birkin),\nAram C'hatchatourian (1903-1978) : Charlotte for ever (1986, Charlotte ha Serge Gainsbourg),\nFrédéric Chopin (1810-1849) : Jane B. (1969, Jane Birkin), Dépression au-dessus du jardin (1981, Catherine Deneuve), Lemon Incest (1984, Charlotte ha Serge Gainsbourg),\nAntonín Dvořák (1841-1904) : Initials B.B. (1968, Serge Gainsbourg),\nEdvard Grieg (1843-1907) : Lost Song (1987, Jane Birkin),\nAlbert Ketèlbey (1875-1959) : My Lady Héroïne (1977, Serge Gainsbourg),\nLudwig van Beethoven (1770-1827) : Poupée de cire, poupée de son (1965, France Gall), Ma lou Marilou (1976, Serge Gainsbourg).\nE vuhez prevez ha santimantel[kemmañ | kemmañ ar vammenn]\nE 1951, Serge Gainsbourg a zimez gant Elisabeth Levitsky, ha chom a raio ganti betek 1957.\nOber a ra da c'houde anaoudegezh gant Françoise-Antoinette Pancrazzi. D'ar 7 a viz Genver 1964 e timez ganti. Bez' o deus ur bugel asambles, Natacha, d'an 8 a viz Eost 1964. Dispartiañ a reont met e 1967 ez int asambles adarre. En nevez-amzer 1968, bez4 o deus ur bugel all asambles, Paul. Met Paul n'en deus ket anavezet kalz e dad.\nE 1968, ober a ra anaoudegezh gant an aktourez Jane Birkin. O merc'h Charlotte Gainsbourg a zo bet ganet d'an 21 a viz Gouere 1971 e Kêr Londrez. Dispartiañ a reont e 1980. Kanet en deus gant e verc'h ar son Lemon Incest er bladenn Love on the beat e 1984. Graet en deus ivez ar bladenn Charlotte for Ever eviti e 1986.\nE 1981, dimeziñ a ra gant an diskouezerez-c'hiz yaouank, Bambou, ur mab o do, Lucien, galvet Lulu Gainsbourg, bet ganet d'ar 5 a viz Genver 1986.\nUr film war e vuhez[kemmañ | kemmañ ar vammenn]\nSavet e oa bet ur film war buhez Serge Gainsbourg gant ar skriver senario ha tresour Joann Sfar. C'hoariet eo tudenn Gainsbourg gant Eric Elmosnino. Aet e oa er-maez Gainsbourg, vie héroïque er salioù sinema d'an 20 a viz Genver 2010.\nDastummad Pladennoù[kemmañ | kemmañ ar vammenn]\n1967: Gainsbourg ha Brigitte Bardot: Bonnie & Clyde\n1968: Gainsbourg ha Brigitte Bardot: Initials B.B.\nKanaouennoù pennañ[kemmañ | kemmañ ar vammenn]\n"La Javanaise", a zo bet lakaet e brezhoneg.\n"Pour un con"\nE-giz film-aozer[kemmañ | kemmañ ar vammenn]\n1981 : Le Physique et le figuré (film-berr)\n1984 : Clip de Morgane de toi eus Renaud\n1986 : Clip de Tes yeux noirs eus Indochine\n1987 : Clip de Charlotte For Ever eu Charlotte Gainsbourg\n1990 : Clip de Amours des feintes eus Jane Birkin\nE-giz aktour[kemmañ | kemmañ ar vammenn]\n1965 : Des fleurs pour l'inspecteur (stirad Les Cinq Dernières Minutes eus Claude Loursais : Antoine Sébastian\n1973 : Le Lever du rideau, telefilm eus Jean-Pierre Marchand, diouzh romant Vladimir Pozner : ar priñs Abdallah\n1959 : Voulez-vous danser avec moi ? eus Michel Boisrond : Léon\n1960 : La Révolte des esclaves (La Rivolta Degli Schiavi) eus Nunzio Malasomma : Corvino\n1961 : Samson contre Hercule (Sansone) eus Gianfranco Parolini : Warkalla\n1962 : La furia di Ercole eus Gianfranco Parolini : Menistus\n1963 : Strip-tease eus Jacques Poitrenaud : ar pianoourien\n1963 : L'Inconnue de Hong Kong eus Jacques Poitrenaud : ar pianoourien\n1966 : Carré de dames pour un as eus Jacques Poitrenaud : ar paotr a goulenn tan\n1966 : Le Jardinier d'Argenteuil eus Jean-Paul Le Chanois : Patrick Gérard\n1967 : L'Inconnu de Shandigor eus Jean-Louis Roy : mestr ar Moal\n1967 : Ce sacré grand-père eus Jacques Poitrenaud : Rémy\n1967 : Anna, c'hoarigan eus Pierre Koralnik, komzoù ha sonerezh eus Gainsbourg : mignon Serge\n1967 : Toutes folles de lui eus Norbert Carbonnaux\n1967 : Estouffade à la Caraïbe eus Jacques Besnard : Clyde\n1968 : Erotissimo eus Gérard Pirès : ar paotr luch\n1968 : Vivre la nuit eus Marcel Camus : Mathieu\n1968 : Le Pacha eus Georges Lautner : eñ e-unan\n1969 : Mister Freedom eus William Klein : M. Drugstore\n1969 : Slogan eus Pierre Grimblat: Serge\n1969 : Les Chemins de Katmandou eus André Cayatte : Ted\n1969 : Paris n'existe pas eus Robert Benayoun : Laurent\n1971 : 19 djevojaka i mornar eus Milutin Kosovac : ar martolod\n1971 : Romance of a Horsethief eus Abraham Polonsky : Sigmund\n1972 : The Day the Clown Cried eus Jerry Lewis (peurechu)\n1972 : Trop jolies pour être honnêtes eus Richard Balducci : Albert\n1973 : Les Diablesses (La morte negli occhi del gatto) eus Antonio Margheriti : ensellerien an archerien\n1974 : La Dernière Violette, film-berr eus André Hardellet : al lazher\n1975 : Sérieux comme le plaisir eus Robert Benayoun : an den dianav al lenn\n1980 : Je vous aime, eus Claude Berri : Simon\n1982 : Le Grand Pardoneus Alexandre Arcady : gweledigezh eeun\n1990 : Stan the flasher : Ur mignon da David\nAdtapet diwar « https://br.wikipedia.org/w/index.php?title=Serge_Gainsbourg&oldid=1952282 »


15 a viz C'hwevrer 1883\n1añ a viz Even 1959\ne White Plains, New York\nistorioù Fu Manchu\nArthur Henry Sarsfield Ward (15 a viz C'hwevrer 1883 e Birmingham – 1añ a viz Even 1959 e White Plains, New York), anavezetoc'h gant en anv-pluenn Sax Rohmer, a oa ur skrivagner saoz. Brudet eo evit bezañ ijinet an torfedour anvet Dr. Fu Manchu.\n2 Dr. Fu Manchu\n3 Er sevenadur pobl\n4 Levrlennadur (un dibab)\nGanet e voe Arthur Henry Sarsfield Ward e Birmingham, en ur familh micherourien. Rohmer a voe ezel eus Urzh Kloz Tarzh-an-deiz Alaouret (saozneg : Hermetic Order of the Golden Dawn) evel Algernon Blackwood hag Arthur Machen. :\nE 1903 e voe embannet e skrid kentañ e Pearson's Weekly, un danevell anvet The Mysterious Mummy . Skrivañ a reas ivez sketchoù, danevelloù ha romantoù-kazetennoù evit bevañ. E 1909 e timezas gant Rose Knox. E 1910 e lakaas embann e romant kentañ Pause! en un doare dianv. Istor kentañ Fu Manchu, The Mystery of Dr. Fu Manchu e ditl, a voe embannet e romant-kazetenn e 1912-13 ha berzh a reas diouzhtu. Gant istorioù Fu Manchu ha re Gaston Max pe Morris Klaw e voe Rohmer unan eus ar skrivagnerien a reas ar muiañ a verzh hag a c'hounezas kalz argant er bloavezhioù 1920 ha 1930. Goude an Eil Brezel-bed ez eas da chom da New York.\nE 1959 e varvas Rohmer abalamour d'ar grip H2N2 ("grip Azia"). Goude e varv e voe adimplijet tudenn Fu Manchu gant Cay Van Ash, hag a oa mignon da Rohmer. Ur romant anvet The Terror of Fu Manchu skrivet gant William Patrick Maynard a voe embannet e miz Ebrel 2009.\nDr. Fu ManchuAozañ\nAlies e voe lavaret en doa Ward krouet un dudenn diazezet war vartezeadennoù gouennelour. Respont a rae ar skrivagner en doa savet un dudenn a oa onest penn-da-benn rak hervezañ e oa kalz torfedourien e-touez ar Sinaiz, dreist-holl e Limehouse.\nKalz filmoù a zo bet savet diwar oberennoù Sax Rohmer. Warner Oland a c'hoarias e tri film : The Mysterious Dr. Fu Manchu (1929), The Return of Dr. Fu Manchu (1930) ha Daughter of the Dragon (1931). Boris Karloff a c'hoarias e-barzh The Mask of Fu Manchu (1932). Drums of Fu Manchu a zeuas er-maez e 1940 hag ur stirad anvet The Adventures of Fu Manchu e 1956. Goude marv Sax Rohmer e voe savet meur a film enno Christopher Lee: The Face of Fu Manchu (1965), The Brides of Fu Manchu (1966), The Vengeance of Fu Manchu (1967), The Blood of Fu Manchu (1968) ha The Castle of Fu Manchu (1969). Daou film diazezet war dudenn Sumuru a voe savet er bloavezhioù 1960 gant Harry Alan Towers. Peter Sellers a c'hoarias er film dreveziñ The Fiendish Plot of Dr. Fu Manchu e 1980.\nEr sevenadur poblAozañ\nTon kentañ an albom Heretic Pride gant the Mountain Goats a zo anvet "Sax Rohmer #1" hag er ganaouenn-se ez eus anv eus "spies from imperial China". Tudennoù istorioù Fu Manchu a gaver ivez e Master of Kung-Fu, embannet gant Marvel Comics.\nLevrlennadur (un dibab)Aozañ\nElaine H. Kim, Asian American Literature, an introduction to the writings and their social context, Philadelphia: Temple University Press, 1982\nLittle Tich (emvuhezskrid) (skrivet gant an anv Ward) 191?\nThe Mystery of Dr. Fu Manchu, pe The Insidious Dr. Fu Manchu er Stadoù-Unanet, 1913\nThe Devil Doctor, pe The Return of Dr. Fu Manchu er Stadoù-Unanet, 1916\nThe Si-Fan Mysteries, pe The Hand of Fu Manchu er Stadoù-Unanet, 1917\nThe Book of Fu Manchu, (dastumad an tri levr kentañ), 1929\nTales of East and West (embannadur breizhveuriat), 1932\nTales of East and West(embannadur amerikan), 1933\nFu Manchu's Bride, 1933 pe The Bride of Fu Manchu er Rouantelezh Unanet\nHanover House, 1949\nThe Sins of Sumuru, pe Nude in Mink er Stadoù-Unanet, 1950\nWulfheim(skrivet gant an anv Michael Furey), embannet goude gant an anv Sax Rohmer, 1950\nThe Slaves of Sumuru, pe Sumuru er Stadoù-Unanet, 1951\nVirgin in Flames, pe Fire Goddess er Stadoù-Unanet 1953\nSand and Satin, pe Return of Sumuru er Stadoù-Unanet, 1954\nRe-enter Fu Manchu, 1957 pe Re-Enter Dr. Fu Manchu er Rouantelezh Unanet\nThe Wrath of Fu Manchu, 1973 (embannet goude e varv)\nMaster of Villainy – e vuhez skrivet gant Cay Van Ash ha Elizabeth Sax Rohmer\nTen Years Beyond Baker Street: Sherlock Holmes Matches Wits With the Diabolical Dr. Fu Manchu gant Cay Van Ash 1984 ISBN 978-0060151713\nThe Fires of Fu Manchu gant Cay Van Ash 1987\nThe Terror of Fu Manchu gant William Patrick Maynard 2009\nThe Romance of Sorcery - Rohmer's only non-fiction book, on magic and sorcery.\n↑ 3,0 ha3,1 Howard, Douglas; Anolik, Ruth Bienstock (eds.) The Gothic other: racial and social constructions in the literary imagination, McFarland & Co, Jefferson, N.C, 2004, p. 105–7 ISBN 0-7864-1858-3\nOberennoù gant Sax Rohmer e Project Gutenberg\nLevrioù da selaou Oberennoù Sax Rohmer e Librivox\nAdtapet diwar « https://br.wikipedia.org/w/index.php?title=Sax_Rohmer&oldid=1818785 »


Pajenn:Morvan - Buez ar Zent, 1894.djvu/12 - Wikimammenn\nPajenn:Morvan - Buez ar Zent, 1894.djvu/12\nann hano santel a jezuz\nda ze Doue en deuz he hueleat, ha roet d’ezhan eunn hano hag a zo dreist ann holl hanoiou. »\nAnn hano a Jezuz a zinifi Salver, hag a zigas da zonj d’eomp euz ar pez en deuz great hag euz ar pez a ra c’hoaz evit hor zavetei Mab Doue en em c’hreat den. Setu perak eo santela hano, galloudusa hano ha dudiusa hano a zo enn Env ha var ann douar.\nAnn hano a Zoue a zigas da zonj d’eomp euz ann Hini en deuz hor c’hrouet. Mes petra dalvezfe d’eomp beza bet krouet, ma ne vijemp ket bet saveteet goude m’oamp kollet holl dre bec’hed hon tad kenta Adam ? Brasoc’h gras eo evidomp beza bet prenet gant goad Jezuz eget beza bet krouet, ha dre eno ive e tleomp kaout c’hoaz muioc’h a respet evit ann hano santel a Jezuz eged evit ann hano santel a Zoue.\nN’euz hano ebed, nag enn Env na var ann douar, ker gallouduz hag hano Jezuz. Kement pedenn a vez great enn hano-ma a zo sur da veza selaouet enn Env. Hor Zalver he-unan hel lavar d’eomp enn Aviel : « Kement tra, emezhan, a c’houlennot digant va Zad em hano-me a vezo roet d’ehoc’h. » Sant Per a lavar d’he dro : « N’ez euz var ann douar hano all ebed, nemed hano Jezuz, hag a c’hellfe hor zavetei. » Mes, ann hano-ze avad, netra ne c’hell herzel outhan. Dre hano Jezuz eo o deuz ann Ebestel guech all kaset sklerijenn ar feiz e kement korn a ioa er bed ; dre hano Jezuz eo e lakeant ann drouk-sperejou da dec’het buhan enn ho raok ; dre hano Jezuz eo e pareent ar re glanv, e roent ar vuez d’ar re varo hag e reant a bep seurt burzudou.\nErfin, hano Jezuz eo ar c’haera hag ann dudiusa euz ann holl hanoiou. « Bez’ez eo, eme zant Bernard, evel eunn tamm mel er ginou, evel eur bomm muzik evit ar skouarn, ha lakaat a ra ar galoun da zridal gant ar joa. Ha c’houi zo tenval ho penn hag anken var ho spered ? Sonjit e Jezuz, digasit he hano var ho muzellou, ha raktal et viot laouen adarre, raktal hoc’h anken a ielo kuit. Ha spountet oc’h o velet ho pec’hejou, ha dija prest da goueza enn dizesper ? Galvit Jezuz d’ho sikour, livirit he hano, ha kerkent ar\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/12&oldid=137295 »